               IL-KUMMISSJONI EWROPEA
            Brussell, 23.8.2016
            COM(2016) 532 final
            2016/0257(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jistabbilixxi Ċentru Ewropew għall-Iżvilupp ta’ Taħriġ Vokazzjonali (Cedefop) u li jħassar ir-Regolament (KEE) Nru 337/75

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               Il-proposta għandha l-għan li tirrevedi r-Regolament tat-Twaqqif taċ-Ċentru Ewropew għall-Iżvilupp ta’ Taħriġ Vokazzjonali (Cedefop) mill-1975. Ir-raġunijiet għar-reviżjoni huma tnejn.

               Ir-reviżjoni tar-Regolament tat-Twaqqif tas-Cedefop se tallinja ċerti dispożizzjonijiet tar-Regolament eżistenti li jirregola s-Cedefop mal-Approċċ Komuni dwar l-Aġenziji Deċentralizzati.

               Ir-reviżjoni toffri wkoll l-opportunità li jiġu aġġornati l-għanijiet u l-kompiti tas-Cedefop. Sa mit-twaqqif tiegħu fl-1975, iċ-Ċentru adatta l-attivitajiet tiegħu għall-iżviluppi kumplessivi tas-soċjetà, istituzzjonali u ekonomiċi u x-xejriet emerġenti fil-politiki Ewropej fil-qasam tal-edukazzjoni u t-taħriġ vokazzjonali. Dan jinkludi żviluppi teknoloġiċi, billi l-impjiegi vokazzjonali qed jiddependu dejjem aktar fuq l-użu tat-teknoloġiji diġitali. Bħala tweġiba għall-evoluzzjoni tal-kuntest tal-politika li qed tinbidel, l-attivitajiet attwali tas-Cedefop imorru lil hinn mill-edukazzjoni u t-taħriġ vokazzjonali u jinkludu xogħol fuq il-kwalifiki, b’mod partikolari l-Qafas Ewropew tal-Kwalifiki, fuq l-analiżi u t-tbassir tal-ħiliet, u l-validazzjoni tat-tagħlim mhux formali u informali li għandhom kollha jiġu rikonoxxuti. L-għanijiet u l-kompiti l-ġodda se jiġu aġġustati biex jirriflettu aħjar dawn l-iżviluppi.

                  Din ir-reviżjoni mhijiex inizjattiva fi ħdan il-Programm dwar l-Idoneità u l-Prestazzjoni tar-Regolamentazzjoni (REFIT).

                  Iż-żewġ Aġenziji l-oħrajn hekk imsejħa tripartitiċi tal-Unjoni Ewropea, l-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA) u l-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound) ukoll se jgħaddu minn reviżjoni tar-Regolamenti tat-Twaqqif rispettivi tagħhom fl-istess żmien bħas-Cedefop.

               •Konsistenza mad-dispożizzjonijiet ta’ politika eżistenti fil-qasam ta’ politika

               Ir-Regolament tat-Twaqqif tas-Cedefop ġie emendat ħames darbiet, fl-1993, l-1994, l-1995, l-2003 u l-2004, l-aktar biex jitqies it-tkabbir tal-UE jew il-bidliet fit-Trattat. Madankollu, dawn l-emendi ma biddlux b’mod sinifikanti l-prinċipji fundamentali tal-Aġenzija.

                  Din ir-reviżjoni se tiddefinixxi aħjar ir-rwol tas-Cedefop fl-appoġġ tat-tiswir u l-implimentazzjoni tal-edukazzjoni u t-taħriġ vokazzjonali, il-ħiliet u l-politiki tal-kwalifiki. Se taġġorna l-mandat tas-Cedefop bħala ċentru għall-analiżi, għar-riċerka u għall-monitoraġġ tal-politika f’dawn l-oqsma ta’ politika.

               •Konsistenza ma’ politiki oħrajn tal-Unjoni

                  Billi s-Cedefop jinsab fl-interfaċċja tal-edukazzjoni u t-taħriġ vokazzjonali u s-suq tax-xogħol, ir-reviżjoni tqis il-politiki eżistenti tal-edukazzjoni u t-taħriġ tal-UE
                     1
                   u l-politiki tal-UE dwar il-ħiliet
                     2
                  , fuq naħa waħda u l-politiki tal-impjiegi fuq in-naħa l-oħra. Tipprevedi l-komplementarjetà ma’ riċerka kontinwa u ppjanata f’dan il-qasam imwettqa b’finanzjament tal-UE, bħalma huma dawk iffinanzjati taħt il-programmi ta' riċerka ffinanzjati mill-UE.

               2.BAŻI ĠURIDIKA, SUSSIDJARJETÀ U L-PROPORZJONALITÀ

               •Bażi ġuridika

               Il-bażi ġuridika proposta hija l-Artikolu 166(4) b’referenzi għall-politika tat-taħriġ vokazzjonali, li għandha tappoġġja u tissupplimenta l-azzjoni tal-Istati Membri, filwaqt li tirrispetta bis-sħiħ ir-responsabbiltà tal-Istati Membri għall-kontenut u l-organizzazzjoni tat-taħriġ vokazzjonali, l-Artikolu 165(4) b’referenzi għall-kontribuzzjoni tal-Unjoni għall-iżvilupp tal-edukazzjoni ta’ kwalità billi tinkoraġġixxi l-kooperazzjoni bejn l-Istati Membri u, jekk ikun meħtieġ, billi tappoġġja u tissupplimenta l-azzjoni tagħhom, filwaqt li tirrispetta bis-sħiħ ir-responsabbiltà tal-Istati Membri għall-kontenut tat-tagħlim u l-organizzazzjoni tas-sistemi edukattivi u l-Artikolu 149 tat-Trattat dwar il-Funzjonament tal-Unjoni Ewropea, li jirreferi għall-adozzjoni ta’ miżuri ta’ inċentivi maħsuba biex jinkoraġġixxu l-kooperazzjoni bejn l-Istati Membri u biex isostnu l-azzjoni tagħhom fil-qasam tal-impjiegi.

               •Sussidjarjetà (għal kompetenza mhux esklużiva)

               Din il-proposta tindirizza ċerti aspetti li għandhom x’jaqsmu ma’ kif l-aġenzija tal-UE taħdem internament u fi ħdan il-qafas istituzzjonali tal-UE. Għalhekk, l-għanijiet ta’ din il-proposta ma jistgħux jintlaħqu b’azzjoni fil-livell nazzjonali.

               •Proporzjonalità

                  Ir-reviżjoni tar-Regolament tat-Twaqqif għandha titqies f’termini tal-impatt tagħha fuq il-piż amministrattiv u l-ispejjeż baġitarji sabiex jiġi rrispettat il-prinċipju tal-proporzjonalità. Prinċipju ġenerali li għandu jiggwida r-reviżjoni huwa l-ħtieġa li t-test tar-Regolament tat-Twaqqif ikun sempliċi, ċar u flessibbli, filwaqt li tibbaża ruħha fuq forom oħra ta’ regolazzjoni (eż Regoli ta’ Proċedura) għal dispożizzjonijiet dettaljati. Ir-Regolament tat-Twaqqif għandu jkollu ħajja ta’ nofs terminu u jassigura l-flessibilità neċessarja biex jippermetti żviluppi futuri possibbli fl-organizzazzjoni mingħajr bżonn ta’ reviżjoni ulterjuri.

               •Għażla tal-istrument

                  L-istrument se jkun ir-Regolament tal-Parlament Ewropew u tal-Kunsill li jħassar u jissostitwixxi r-Regolament (KEE) Nru 337/75.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT

               •L-Evalwazzjonijiet ex-post/il-kontrolli tal-idoneità tal-leġiżlazzjoni eżistenti

               L-aktar evalwazzjoni esterna riċenti mwettqa mill-Kummissjoni, iffinalizzata fl-2013, irrakkomandat li jiġi emendat ir-Regolament tat-Twaqqif tas-Cedefop biex jirrifletti l-ħidma tal-Aġenzija fuq il-ħiliet u l-kwalifiki bħala waħda mill-kompiti tiegħu u biex jintegra b’mod aktar ċar il-ħidma dwar ir-rappurtar tal-politika u l-għodod u l-inizjattivi komuni Ewropej.

               •Konsultazzjonijiet mal-partijiet ikkonċernati

               Il-maniġment u l-ħaddiema fil-livell tal-UE ġew ikkonsultati kemm fuq id-direzzjoni possibbli tal-azzjoni tal-Unjoni kif ukoll fuq il-kontenut tal-proposta prevista. Kemm il-maniġment kif ukoll il-ħaddiema insistew fl-opinjoni tagħhom fuq iż-żamma tan-natura tripartitika tal-Aġenzija u li din tiġi riflessa fl-għanijiet tal-Aġenzija u fir-rappreżentanza tal-gruppi kollha fl-istrutturi ta’ governanza tagħha.

               Il-Kummissjoni żammet il-partijiet interessati rilevanti l-oħra infurmati dwar deċiżjonijiet ġenerali li jikkonċernaw dan l-eżerċizzju ta’ reviżjoni u kkonsultathom meta kien meħtieġ.

               •Il-ġbir u l-użu tal-kompetenzi

                  Mhux applikabbli.

               •Valutazzjoni tal-impatt

                  Minħabba r-reviżjoni limitata tal-att tat-twaqqif, il-valutazzjoni tal-impatt ma saritx.

               •Idoneità regolatorja u simplifikazzjoni

                  Mhux applikabbli. Il-proposta mhijiex marbuta mar-REFIT.

               •Drittijiet fundamentali

                  Mhux applikabbli.

               4.IMPLIKAZZJONIJIET BAĠITARJI

                  L-implikazzjonijiet baġitarji f’termini ta’ riżorsi umani u finanzjarji, kif ippreżentati f’aktar dettall fid-Dikjarazzjoni Finanzjarja Leġiżlattiva, huma konformi mal-Komunikazzjoni tal-Kummissjoni (2013)519.

               5.ELEMENTI OĦRAJN

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

                  Skont l-Approċċ Komuni, il-proposta tinkludi dispożizzjoni dwar l-evalwazzjoni tal-Aġenzija mill-Kummissjoni. Minbarra li tagħmel din il-proposta, il-Kummissjoni tipprevedi li twettaq evalwazzjoni trażversali li tivvaluta l-għanijiet, il-mandati, il-governanza u l-kompiti tal-Aġenzija, anki fir-rigward ta’ Aġenziji oħra li joperaw fil-qasam tas-suq tax-xogħol, il-kondizzjonijiet tax-xogħol, l-edukazzjoni u t-taħriġ vokazzjonali u l-ħiliet.

               •Dokumenti ta’ spjegazzjoni (għad-direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

                  Ir-reviżjoni tar-Regolament tat-Twaqqif toffri l-opportunità li jiġu aġġornati l-għanijiet u l-kompiti tas-Cedefop, sabiex jirriflettu l-iżviluppi fi ħdan l-Aġenzija u fil-kuntest li fih topera mill-adozzjoni tar-Regolament tat-Twaqqif lil hawn. Se tippermetti li r-rwol tas-Cedefop jiġi kkonfermat fl-appoġġ tal-Kummissjoni fit-tfassil u l-implimentazzjoni tal-politiki tal-edukazzjoni u t-taħriġ vokazzjonali u l-ħiliet u l-kwalifiki.

                  Barra minn hekk, ir-reviżjoni toħloq l-opportunità li tipprovdi għall-miżuri ta’ kontra l-frodi, il-politika dwar il-kunflitt ta’ interess, l-evalwazzjoni u r-reviżjoni u t-twaqqif ta’ ftehim dwar kwartieri ġenerali.

                  Ir-reviżjoni se tarmonizza wkoll id-dispożizzjonijiet dwar il-programmazzjoni u r-rappurtar mar-rekwiżiti stabbiliti mir-Regolament Finanzjarju Qafas rivedut. Dan se jwassal biex il-proċedura tal-ħatra tad-Direttur (id-Direttur Eżekuttiv) tiġi mmodifikata u allinjata mal-proċedura prevista fl-Approċċ Komuni. Ir-rwol ta’ Awtorità tal-Ħatra se jkun mogħti lill-Bord tat-Tmexxija tal-Aġenzija. It-terminoloġija għall-istruttura tat-tmexxija se tiġi allinjata mal-Approċċ Komuni. Ċerti elementi tal-Att tat-Twaqqif mhux qed jiġu riveduti fid-dawl tal-Approċċ Komuni fil-qafas ta’ din il-proposta, sakemm ikun hemm aktar evalwazzjoni.

                  Dwar il-ħatra, mill-Kunsill, tal-membri tal-Bord tat-Tmexxija li jirrappreżentaw lill-organizzazzjonijiet Ewropej tal-impjegaturi u tal-impjegati minn kull Stat Membru, huwa propost li dan isir fuq il-bażi ta’ lista ppreżentata mill-organizzazzjonijiet tas-sħab soċjali tal-UE.

               2016/0257 (COD)

               Proposta għal

               REGOLAMENT TAL-PARLAMENT EWROPEW U TAL-KUNSILL

               li jistabbilixxi Ċentru Ewropew għall-Iżvilupp ta’ Taħriġ Vokazzjonali (Cedefop) u li jħassar ir-Regolament (KEE) Nru 337/75

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 166(4), l-Artikolu 165(4) u l-Artikolu 149 tiegħu,

               Wara li kkunsidraw il-proposta tal-Kummissjoni Ewropea;

               Wara li l-abbozz tal-att leġiżlattiv intbagħat lill-Parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  3
               ,

               Wara li kkunsidraw l-opinjoni tal-Kumitat tar-Reġjuni
                  4
               ,

               Filwaqt li jaġixxu skont il-proċedura leġiżlattiva ordinarja;

               Billi:

               (1)Iċ-Ċentru Ewropew għall-Iżvilupp ta’ Taħriġ Vokazzjonali (Cedefop) ġie stabbilit bir-Regolament (KEE) Nru 337/75 tal-Kunsill
                  5
                biex jassisti lill-Kummissjoni biex tinkoraġġixxi, fil-livell tal-Unjoni, il-promozzjoni u l-iżvilupp ta’ taħriġ vokazzjonali u ta’ taħriġ ta’ waqt is-servizz.

               (2)Mit-twaqqif tiegħu s-Cedefop kellu rwol importanti fl-appoġġ għall-iżvilupp ta’ politika komuni tal-edukazzjoni u għat-taħriġ vokazzjonali. Fl-istess ħin il-kunċett u l-importanza tat-taħriġ vokazzjonali evolvew taħt l-influwenza tat-tibdil fis-swieq tax-xogħol, l-iżviluppi teknoloġiċi, partikolarment fil-qasam diġitali, u ż-żieda fil-mobilità tal-ħaddiema. Il-politiki tat-taħriġ vokazzjonali evolvew skont dan kollu u llum jinkludu varjetà ta’ strumenti u inizjattivi, li wħud minnhom, jiġifieri dawk relatati mal-ħiliet u l-kwalifiki, inkluż il-validazzjoni tat-tagħlim, neċessarjament imorru lil hinn mill-konfini tradizzjonali tal-edukazzjoni u t-taħriġ vokazzjonali. Għalhekk il-karattru tal-attivitajiet tas-Cedefop għandu jiġi definit b’mod ċar u t-terminoloġija rilevanti għandha tiġi aġġustata filwaqt li tibqa’ fil-mandat tad-dispożizzjonijiet tat-Trattat għall-edukazzjoni u t-taħriġ vokazzjonali.

               (3)Ir-rapport ta’ evalwazzjoni tas-Cedefop tal-2013 ikkonkluda li r-Regolament (KEE) Nru 337/75 għandu jiġi emendat biex jinkludi l-ħidma tal-Aġenzija fuq il-ħiliet bħala waħda mill-kompiti tagħha u biex tintegra b’mod aktar ċar il-ħidma dwar ir-rappurtar tal-politika u għodod u inizjattivi komuni Ewropej.

               (4)L-implimentazzjoni ta’ politika tal-edukazzjoni u t-taħriġ vokazzjonali se teħtieġ fokus fuq l-interfaċċja bejn l-edukazzjoni u t-taħriġ u d-dinja tax-xogħol, filwaqt li jkun assigurat li l-għarfien, il-ħiliet u kompetenzi miksuba jappoġġjaw l-impjegabbiltà fis-swieq tax-xogħol li qed jinbidlu u li jkunu rilevanti għall-ħtiġijiet taċ-ċittadini u s-soċjetà.

               (5)Ir-Regolament tal-Kunsill (KEE) Nru 337/75 ġie emendat bosta drabi. Billi għandhom isiru aktar emendi, għandu jitħassar fl-interess taċ-ċarezza.

               (6)L-Aġenzija għandha tiġi rregolata u mħaddma f’konformità mal-prinċipji tad-Dikjarazzjoni Konġunta tal-Parlament Ewropew, tal-Kunsill tal-Unjoni Ewropea u tal-Kummissjoni Ewropea dwar l-aġenziji deċentralizzati tad-19 ta’ Lulju 2012, sa fejn hu possibbli. Din il-proposta għalhekk ma tippreġudikax kwalunkwe emendi oħrajn għar-Regolament tat-twaqqif tas-Cedefop, li l-Kummissjoni jaf tkun trid tipproponi wara evalwazzjoni ulterjuri, kif stabbilit f’dan l-Att jew fuq inizjattiva tagħha stess. Il-Kummissjoni se tevalwa l-għanijiet, il-mandat, il-governanza u l-kompiti tal-Aġenziji kollha tal-UE li jaġixxu fil-qasam tas-suq tax-xogħol, il-kondizzjonijiet tax-xogħol, l-edukazzjoni u t-taħriġ vokazzjonali u l-ħiliet.

               (7)Peress li t-tliet hekk imsejħa Aġenziji tripartitiċi - Cedefop, il-Fondazzjoni Ewropea għat-titjib tal-kondizzjonijiet tal-ħajja u tax-xogħol (Eurofound) u l-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA) - jindirizzaw kwistjonijiet relatati mas-suq tax-xogħol, l-ambjent tax-xogħol u l-edukazzjoni u t-taħriġ vokazzjonali u l-ħiliet, il-koordinazzjoni mill-qrib fost it-tliet Aġenziji hija meħtieġa u l-modi biex jittejbu l-effiċjenza u s-sinerġiji għandhom jiġu sfruttati. Barra minn hekk, fejn rilevanti, l-Aġenzija għandha tfittex li tidħol f’kooperazzjoni effiċjenti mal-kapaċitajiet ta’ riċerka interni tal-Kummissjoni Ewropea.

               (8)Id-dispożizzjonijiet finanzjarji u d-dispożizzjonijiet għall-ipprogrammar u r-rappurtar stabbiliti fir-Regolament (KEE) Nru 337/75 għandhom jiġu allinjati mar-Regolament ta’ Delega tal-Kummissjoni (UE) Nru 1271/2013
                  6
               .

               (9)Id-dispożizzjonijiet dwar il-persunal tas-Cedefop stabbiliti fir-Regolament (KEE) Nru 337/75 għandhom ikunu allinjati mar-Regolamenti tal-Persunal għall-Uffiċjali tal-Unjoni Ewropea (ir-“Regolamenti tal-Persunal”) u l-Kondizzjonijiet tal-Impjieg Applikabbli għall-Aġenti l-Oħra tal-Unjoni Ewropea (“CEOS”), stabbiliti bir-Regolament tal-Kunsill (KEE, Euratom, KEFA) Nru 259/68
                  7
               .

               (10)L-Aġenzija għandha tieħu l-miżuri meħtieġa biex tiżgura l-immaniġġjar u l-ipproċessar sikur ta’ informazzjoni kunfidenzjali. Fejn meħtieġ, is-Cedefop għandu jadotta regoli tas-sigurtà kif stabbiliti fid-Deċiżjoni tal-Kummissjoni (UE, Euratom) 2015/443
                  8
                u d-Deċiżjoni tal-Kummissjoni (UE, Euratom) 2015/444.

               (11)Huwa meħtieġ li jkunu previsti dispożizzjonijiet tranżitorji baġitarji u dispożizzjonijiet tranżitorji dwar il-Bord tat-Tmexxija u l-persunal tas-Cedefop biex jiżguraw kontinwazzjoni tal-attivitajiet tal-Aġenzija sakemm jidħol fis-seħħ dan ir-Regolament.

               ADOTTAW DAN IR-REGOLAMENT:

               KAPITOLU I

               L-GĦAN U L-KOMPITI TAL-AĠENZIJA

               Artikolu 1 – L-istabbiliment u l-għanijiet tal-Aġenzija

               1.Iċ-Ċentru Ewropew għall-Iżvilupp ta’ Taħriġ Vokazzjonali, (“l-Aġenzija”) jew “Cedefop” huwa b’dan stabbilit bħala Aġenzija tal-Unjoni Ewropea.

               2.L-għan tal-Aġenzija għandu jkun li tassisti l-Kummissjoni fit-tfassil u l-implimentazzjoni tal-politiki tal-edukazzjoni u t-taħriġ vokazzjonali u l-ħiliet u l-kwalifiki. Għal dan il-għan l-Aġenzija għandha tipprovdi evidenza u servizzi għat-tfassil tal-politika u l-kondiviżjoni tal-għarfien fost u bejn l-Unjoni u l-atturi nazzjonali, b’mod partikolari gvernijiet u sħab soċjali.

               Artikolu 2 – Il-kompiti

               1.L-Aġenzija għandha twettaq il-kompiti li ġejjin fir-rigward tal-politiki tal-edukazzjoni u t-taħriġ vokazzjonali u l-ħiliet u l-kwalifiki:

               (a)tanalizza l-iżviluppi u tipprovdi analiżi komparattiva tal-politiki u l-prattiki fost il-pajjiżi;

               (b)tanalizza t-tendenzi tas-suq tax-xogħol fir-rigward tal-ħiliet u l-kwalifiki;

               (c)l-analiżi u l-kontribuzzjoni għal żviluppi relatati mad-disinn u l-għoti ta’ kwalifiki, l-organizzazzjoni tagħhom f’oqfsa, u l-funzjoni tagħhom fis-suq tax-xogħol bil-għan li tissaħħaħ it-trasparenza u r-rikonoxximent tagħhom;

               (d)tanalizza u tikkontribwixxi għall-iżviluppi fil-qasam tal-validazzjoni tat-tagħlim mhux formali u informali;

               (e)twettaq jew tikummissjona studji u twettaq riċerka dwar żviluppi soċjo-ekonomiċi rilevanti u kwistjonijiet politiċi relatati;

               (f)tipprovdi fora għal skambju ta’ esperjenzi u informazzjoni bejn il-gvernijiet, is-sħab soċjali u l-partijiet interessati fil-livell nazzjonali, u tappoġġja l-implimentazzjoni tar-riformi u l-politiki fil-livell nazzjonali;

               (g)ixxerred l-informazzjoni bħala kontribut għall-politiki u tqajjem kuxjenza u fehim tal-potenzjal tal-edukazzjoni u t-taħriġ vokazzjonali fil-promozzjoni u l-appoġġ tal-impjegabbiltà tan-nies, il-produttività fil-kumpaniji u t-tagħlim tul il-ħajja;

               (h)timmaniġġja u tagħmel disponibbli għodod, settijiet tad-dejta u servizzi għall-ħiliet, okkupazzjonijiet u kwalifiki għaċ-ċittadini, il-kumpaniji, il-persuni li jfasslu l-politika, is-sħab soċjali u partijiet interessati oħrajn.

               2.Fl-attivitajiet tagħha l-Aġenzija għandha tqis ir-rabtiet li jeżistu bejn l-edukazzjoni u t-taħriġ vokazzjonali u s-setturi l-oħra tal-edukazzjoni u t-taħriġ.

               3.Fit-twettiq tal-kompiti tagħha, l-Aġenzija għandha żżomm djalogu mill-qrib, b’mod partikolari ma’ korpi speċjalizzati, kemm jekk pubbliċi jew privati, nazzjonali jew internazzjonali, awtoritajiet pubbliċi u istituzzjonijiet edukattivi u ma’ organizzazzjonijiet tal-ħaddiema u tal-impjegaturi. L-Aġenzija, mingħajr preġudizzju għall-għanijiet tagħha stess, għandha tiżgura kooperazzjoni ma’ Aġenziji oħrajn tal-Unjoni Ewropea maħsuba biex jiġu evitati d-duplikazzjonijiet u jiġu promossi s-sinerġija u l-komplementarjetà fl-attivitajiet tagħhom, b’mod partikolari mal-Fondazzjoni Ewropea għat-Taħriġ, il-Eurofound u l-EU-OSHA.

               KAPITOLU II

               L-ORGANIZZAZZJONI TAL-AĠENZIJA

               Artikolu 3 – L-istruttura amministrattiva u tat-tmexxija

               L-istruttura amministrattiva u maniġerjali tal-Aġenzija għandha tinkludi:

               (a)Bord tat-Tmexxija, li għandu jeżerċita l-funzjonijiet stabbiliti fl-Artikolu 5;

               (b)Bord Eżekuttiv li għandu jeżerċita l-funzjonijiet stabbiliti fl-Artikolu 10;

               (c)Direttur Eżekuttiv, li għandu jeżerċita r-responsabbiltajiet stabbiliti fl-Artikolu 11.

               TAQSIMA 1

               IL-BORD TAT-TMEXXIJA

               Artikolu 4 – Il-kompożizzjoni tal-Bord tat-Tmexxija

               1.Il-Bord tat-Tmexxija għandu jkun magħmul minn:

               (a)membru wieħed li jirrappreżenta lill-Gvern ta’ kull Stat Membru;

               (b)membru wieħed li jirrappreżenta l-organizzazzjonijiet tal-impjegaturi minn kull Stat Membru;

               (c)membru wieħed li jirrappreżenta l-organizzazzjonijiet tal-impjegati minn kull Stat Membru;

               (d)tliet membri li jirrappreżentaw lill-Kummissjoni;

               Il-membri kollha msemmija fil-punti (a)-(d) għandu jkollhom id-dritt tal-vot.

               Il-membri msemmija fil-punti (a), (b) u (c) għandhom jinħatru mill-Kunsill abbażi ta’ listi ta’ kandidati ppreżentati mill-Istati Membri, mill-organizzazzjonijiet Ewropej tal-impjegaturi u tal-impjegati rispettivament. Il-Kummissjoni għandha taħtar il-membri li għandhom jirrappreżentawha.

               2.Kull membru tal-Bord tat-Tmexxija għandu jkollu sostitut. Is-sostitut għandu jirrappreżenta lill-membru fl-assenza tiegħu. Is-sostituti għandhom jinħatru skont il-proċedura prevista fl-ewwel paragrafu.

               3.Il-membri tal-Bord tat-Tmexxija u s-sostituti tagħhom għandhom jinħatru fid-dawl tal-għarfien tagħhom fil-qasam tal-edukazzjoni u t-taħriġ vokazzjonali, il-ħiliet u l-kwalifiki, waqt li jitqiesu l-ħiliet maniġerjali, amministrattivi u baġitarji tagħhom. Il-partijiet kollha rappreżentati fil-Bord tat-Tmexxija għandhom jagħmlu sforz biex jillimitaw iċ-ċaqliq tar-rappreżentanti tagħhom, sabiex jiżguraw il-kontinwità tal-ħidma tal-bord. Il-partijiet kollha għandhom jimmiraw li jiksbu rappreżentanza bbilanċjata bejn l-irġiel u n-nisa fil-Bord tat-Tmexxija.

               4.Il-mandat għall-membri u għas-sostituti tagħhom għandu jkun ta’ erba’ snin. Dak il-mandat għandu jkun jista’ jiġi estiż. Meta jiskadi l-mandat tagħhom jew fl-eventwalità tar-riżenja tagħhom, il-membri għandhom jibqgħu fil-kariga sakemm il-ħatriet tagħhom jiġu mġedda jew sakemm jiġu sostitwiti.

               5.Fi ħdan il-Bord tat-Tmexxija, ir-rappreżentanti tal-gvernijiet, tal-organizzazzjonijiet tal-impjegaturi u tal-organizzazzjonijiet tal-impjegati għandhom rispettivament jiffurmaw grupp. Kull grupp għandu jinnomina koordinatur sabiex titjieb l-effiċjenza tad-deliberazzjonijiet fi ħdan u bejn il-gruppi. Il-koordinaturi tal-gruppi tal-impjegaturi u tal-impjegati għandhom ikunu rappreżentanti tal-organizzazzjonijiet rispettivi tagħhom fil-livell Ewropew u ma għandhomx bżonn ikunu nominati minn fost il-membri tal-Bord maħtura. Il-koordinaturi li mhumiex maħtura membri tal-Bord fis-sens tal-paragrafu 1 għandhom jieħdu sehem fil-laqgħat tal-Bord tat-Tmexxija mingħajr id-dritt għal vot.

               Artikolu 5 – Il-Funzjonijiet tal-Bord tat-Tmexxija

               1.Il-Bord tat-Tmexxija għandu:

               (a)jagħti orjentazzjoni ġenerali għall-attivitajiet tal-Aġenzija u kull sena jadotta d-dokument ta’ programmazzjoni tal-Aġenzija b’maġġoranza ta’ żewġ terzi tal-membri li jkunu intitolati jivvotaw u skont l-Artikolu 6;

               (b)jadotta, b’maġġoranza ta’ żewġ terzi tal-membri tiegħu intitolati għall-vot, il-baġit annwali tal-Aġenzija u jeżerċita funzjonijiet oħra fir-rigward tal-baġit tal-Aġenzija skont il-Kapitolu III;

               (c)jadotta r-rapport ikkonsolidat dwar l-attività annwali flimkien mal-valutazzjoni tiegħu dwar l-attivitajiet tal-Aġenzija u jibagħthom lill-Parlament Ewropew, lill-Kunsill, lill-Kummissjoni, u lill-Qorti Ewropea tal-Awdituri mhux iżjed tard mill-1 ta’ Lulju ta’ kull sena. Ir-rapport ikkonsolidat dwar l-attività annwali għandu jkun disponibbli għall-pubbliku;

               (d)jadotta r-regoli finanzjarji applikabbli għall-Aġenzija skont l-Artikolu 16;

               (e)jadotta strateġija kontra l-frodi, li tkun proporzjonata mar-riskji ta’ frodi, filwaqt li jqis l-ispejjeż u l-benefiċċji tal-miżuri li jridu jiġu implimentati;

               (f)jadotta regoli għall-prevenzjoni u t-tmexxija tal-kunflitti ta’ interess fir-rigward tal-membri tiegħu;

               (g)jadotta l-pjanijiet ta’ komunikazzjoni u disseminazzjoni msemmija bbażati fuq analiżi tal-ħtiġijiet u jaġġornahom regolarment;

               (h)jadotta r-regoli ta’ proċedura tiegħu;

               (i)skont il-paragrafu 2, jeżerċita, fir-rigward tal-persunal tal-Aġenzija, is-setgħat li jingħataw bir-Regolamenti tal-Persunal lill-Awtorità tal-Ħatra u bil-Kondizzjonijiet tal-Impjieg Applikabbli għall-Aġenti l-Oħra tal-Unjoni lill-Awtorità li jkollha s-Setgħa Tikkonkludi Kuntratt ta’ Impieg (“is-setgħat tal-awtorità tal-ħatra”);

               (j)jadotta regoli ta’ implimentazzjoni xierqa sabiex jiġu applikati r-Regolamenti tal-Persunal u l-Kondizzjonijiet tal-Impjieg Applikabbli għall-Aġenti l-Oħra tal-Unjoni skont l-Artikolu 110 tar-Regolamenti tal-Persunal;

               (k)jaħtar id-Direttur Eżekuttiv u, fejn xieraq, jestendi l-mandat tiegħu jew ineħħi d-Direttur Eżekuttiv mill-kariga skont l-Artikolu 18;

               (l)jaħtar Uffiċjal tal-Kontabilità, soġġett għar-Regolamenti tal-Persunal u l-Kondizzjonijiet tal-Impjieg Applikabbli għall-Aġenti l-Oħra tal-Unjoni, li għandu jkun totalment indipendenti fit-twettiq ta’ dmirijietu;

               (m)jissorvelja segwitu xieraq għal sejbiet u rakkomandazzjonijiet li joħorġu mir-rapporti interni u esterni tal-awditjar u tal-evalwazzjonijiet, kif ukoll minn investigazzjonijiet tal-Uffiċċju Ewropew Kontra l-Frodi (OLAF);

               (n)jieħu kull deċiżjoni dwar l-istabbiliment ta’ strutturi interni tal-Aġenzija u, fejn ikun meħtieġ, il-modifika tagħhom, filwaqt li jitqiesu l-ħtiġijiet tal-attività tal-Aġenzija kif ukoll titqies it-tmexxija baġitarja soda;

               (o)jawtorizza l-istabbiliment ta’ arranġamenti tax-xogħol skont l-Artikolu 29(1);

               2.Il-Bord tat-Tmexxija għandu jadotta, skont l-Artikolu 110 tar-Regolamenti tal-Persunal, deċiżjoni bbażata fuq l-Artikolu 2(1) tar-Regolamenti tal-Persunal u fuq l-Artikolu 6 tal-Kondizzjonijiet tal-Impjieg Applikabbli għall-Aġenti l-Oħra tal-Unjoni, filwaqt li jiddelega setgħat tal-awtorità tal-ħatra rilevanti lid-Direttur Eżekuttiv u jiddefenixxi l-kondizzjonijiet li permezz tagħhom din id-delega ta’ setgħat tista’ tkun sospiża. Id-Direttur Eżekuttiv għandu jkun awtorizzat li jissottodelega dawk is-setgħat.

               Meta ċirkostanzi eċċezzjonali jeħtieġu dan, il-Bord tat-Tmexxija jista’ permezz ta’ deċiżjoni jissospendi temporanjament id-delega tas-setgħat tal-awtorità tal-ħatra lid-Direttur Eżekuttiv u dawk is-setgħat sottodelegati minn dan tal-aħħar u jeżerċitahom hu stess jew jiddelegahom lil wieħed mill-membri tiegħu jew lil membru tal-persunal li mhux id-Direttur Eżekuttiv.

               Artikolu 6 – Programmazzjoni annwali u pluriennali

               1.Kull sena, id-Direttur Eżekuttiv għandu, skont l-Artikolu 11(5)c, iħejji dokument ta’ programmazzjoni li jkun fih programmazzjoni annwali u pluriennali skont l-Artikolu 32 tar-Regolament ta’ Delega tal-Kummissjoni (UE) Nru 1271/2013
                  9
                u wara li jkunu kkunsidrati l-linji gwida stabbiliti mill-Kummissjoni.

               2.Sat-30 ta’ Novembru ta’ kull sena, il-Bord tat-Tmexxija għandu jadotta d-dokument ta’ programmazzjoni msemmi fil-paragrafu 1 u għandu jgħaddih lill-Parlament Ewropew, lill-Kunsill u lill-Kummissjoni mhux aktar tard mill-31 ta’ Jannar kif ukoll kwalunkwe verżjoni aġġornata sussegwenti tad-dokument.

               Id-dokument ta’ programmazzjoni għandu jsir definittiv wara l-adozzjoni finali tal-baġit ġenerali tal-Unjoni u, jekk ikun neċessarju, għandu jiġi aġġustat skont dan.

               3.Il-programm ta’ ħidma annwali għandu jinkludi l-għanijiet dettaljati u r-riżultati mistennija, inklużi l-indikaturi tal-prestazzjoni. Għandu jinkludi wkoll deskrizzjoni tal-azzjonijiet li għandhom jiġu ffinanzjati u indikazzjoni tar-riżorsi finanzjarji u umani allokati għal kull azzjoni, skont il-prinċipji ta’ bbaġitjar u tmexxija bbażati fuq l-attività. Il-programm ta’ ħidma annwali għandu jkun koerenti mal-programm ta’ ħidma pluriennali msemmi fil-paragrafu 4. Dan għandu jindika b’mod ċar il-kompiti li jkunu żdiedu, inbidlu jew tħassru meta mqabbel mas-sena finanzjarja preċedenti.

               4.Il-Bord tat-Tmexxija għandu jemenda l-programm ta’ ħidma annwali adottat meta jingħata kompitu ġdid lill-Aġenzija. Il-Bord tat-Tmexxija jista’ jiddelega s-setgħa li jsir l-emendar mhux sostanzjali fil-programm ta’ ħidma annwali lid-Direttur Eżekuttiv. Kwalunkwe emendar sostanzjali fil-programm ta’ ħidma annwali għandu jiġi adottat bl-istess proċedura bħal tal-programm ta’ ħidma annwali inizjali.

               5.Il-programm ta’ ħidma pluriennali għandu jistabbilixxi l-programmazzjoni strateġika ġenerali, inklużi l-għanijiet, ir-riżultati mistennija u l-indikaturi tal-prestazzjoni. Għandu jistabbilixxi wkoll il-programmazzjoni tar-riżorsi, inkluż il-baġit pluriennali u l-persunal. Għandu jinkludi strateġija għar-relazzjonijiet ma’ pajjiżi terzi jew organizzazzjonijiet internazzjonali msemmija fl-Artikolu 29, l-azzjonijiet marbuta mal-istrateġija u speċifikazzjoni ta’ riżorsi assoċjati.

               Il-programmazzjoni ta’ riżorsi għandha tiġi aġġornata kull sena. Il-programmazzjoni strateġika għandha tiġi aġġornata meta dan ikun xieraq, u b’mod partikolari sabiex jiġi indirizzat l-eżitu tal-evalwazzjoni msemmija fl-Artikolu 27.

               Artikolu 7 – Il-President tal-Bord tat-Tmexxija

               1.Il-Bord tat-Tmexxija għandu jeleġġi President u tliet Viċi presidenti kif ġej - wieħed minn fost il-membri li jirrappreżentaw l-Istati Membri, wieħed minn fost il-membri li jirrappreżentaw lill-organizzazzjonijiet tal-impjegaturi, wieħed fost il-membri li jirrappreżentaw lill-organizzazzjonijiet tal-impjegati u wieħed minn fost il-membri li jirrappreżentaw lill-Kummissjoni. Il-President u l-Viċi Presidenti għandhom ikunu eletti b’maġġoranza ta’ żewġ terzi tal-membri tal-Bord tat-Tmexxija bi dritt tal-vot.

               2.Il-mandat tal-President u l-Viċi Presidenti għandu jkun ta’ sentejn. Il-mandat tagħhom jista’ jiġġedded darba. Jekk, madankollu, is-sħubija tagħhom fil-Bord tat-Tmexxija tintemm fi kwalunkwe żmien matul il-mandat tagħhom, il-mandat tagħhom għandu jiskadi awtomatikament f’dik id-data.

               Artikolu 8 – Il-laqgħat tal-Bord tat-Tmexxija

               1.Il-President għandu jsejjaħ il-laqgħat tal-Bord tat-Tmexxija

               2.Id-Direttur Eżekuttiv tal-Aġenzija għandu jieħu sehem fid-deliberazzjonijiet, mingħajr ma jkollu dritt tal-vot.

               3.Il-Bord tat-Tmexxija għandu jiltaqa’ darba fis-sena f’laqgħa ordinarja. Barra minn hekk, għandu jiltaqa’ fuq inizjattiva tal-President, fuq talba tal-Kummissjoni jew fuq it-talba ta’ mill-anqas terz tal-membri tiegħu.

               4.Il-Bord tat-Tmexxija jista’ jistieden lil kwalunkwe persuna li jista’ jkollha opinjoni li tkun ta’ interess biex tattendi l-laqgħat tiegħu bħala osservatur.

               5.L-Aġenzija għandha tipprovdi s-segretarjat għall-Bord tat-Tmexxija.

               Artikolu 9 – Ir-regoli tal-Bord tat-Tmexxija dwar il-votazzjoni

               1.Mingħajr preġudizzju għall-Artikoli 5(1)(a) u (b) u l-Artikolu 18(7), il-Bord tat-Tmexxija għandu jieħu d-deċiżjonijiet permezz tal-maġġoranza tal-membri bi dritt tal-vot.

               2.Kull membru bi dritt tal-vot għandu jkollu vot wieħed. Fin-nuqqas ta’ membru bid-dritt tal-vot, is-sostitut tiegħu għandu jkun intitolat li jeżerċita d-dritt tal-vot tiegħu.

               3.Il-President għandu jieħu sehem fil-votazzjoni.

               4.Id-Direttur Eżekuttiv għandu jieħu sehem fid-deliberazzjonijiet, mingħajr ma jkollu dritt tal-vot.

               5.Ir-regoli ta’ proċedura tal-Bord tat-Tmexxija għandhom jistabbilixxu arranġamenti ta’ votazzjoni aktar dettaljati b’mod partikolari ċ-ċirkostanzi li fihom membru jista’ jaġixxi f’isem membru ieħor.

               TAQSIMA 2

               IL-BORD EŻEKUTTIV

               Artikolu 10 – Il-Bord Eżekuttiv

               1.Il-Bord tat-Tmexxija għandu jkun assistit minn Bord Eżekuttiv.

               2.Il-Bord Eżekuttiv għandu:

               (a)iħejji d-deċiżjonijiet li jridu jiġu adottati mill-Bord tat-Tmexxija;

               (b)jissorvelja, flimkien mal-Bord tat-Tmexxija, segwitu adegwat għas-sejbiet u r-rakkomandazzjonijiet li joħorġu mir-rapporti u l-evalwazzjonijiet ta’ awditjar intern jew estern, kif ukoll minn investigazzjonijiet tal-Uffiċċju Ewropew Kontra l-Frodi (OLAF);

               (c)mingħajr preġudizzju għar-responsabbiltajiet tad-Direttur Eżekuttiv, kif stabbiliti fl-Artikolu 11, jassisti u jagħti pariri lid-Direttur fl-implimentazzjoni tad-deċiżjonijiet tal-Bord tat-Tmexxija, bil-ħsieb li tissaħħaħ is-superviżjoni tat-tmexxija amministrattiva u baġitarja.

               3.Meta jkun meħtieġ, minħabba urġenza, il-Bord Eżekuttiv jista’ jieħu ċerti deċiżjonijiet provviżorji f’isem il-Bord tat-Tmexxija, b’mod partikolari dwar kwistjonijiet ta’ tmexxija amministrattiva, inkluż is-sospensjoni tad-delega tas-setgħat ta’ awtorità tal-ħatra u kwistjonijiet baġitarji.

               4.Il-Bord Eżekuttiv għandu jkun magħmul mill-President tal-Bord tat-Tmexxija, it-tliet Viċi Presidenti, il-koordinaturi tat-tliet gruppi kif imsemmi fl-Artikolu 4(5) u rappreżentant wieħed tal-Kummissjoni. Kull grupp imsemmi fl-Artikolu 4(5) jista’ jinnomina sa żewġ sostituti biex jattendu l-laqgħat tal-Bord Eżekuttiv, fin-nuqqas tal-membri sħaħ. Il-President tal-Bord tat-Tmexxija għandu jkun ukoll il-President tal-Bord Eżekuttiv. Id-Direttur Eżekuttiv għandu jieħu sehem fil-laqgħat tal-Bord Eżekuttiv, iżda ma għandux ikollu d-dritt tal-vot.

               5.Il-mandat tal-membri tal-Bord Eżekuttiv għandu jkun ta’ sentejn. Dak il-mandat għandu jkun jista’ jiġi estiż. Il-mandat tal-membri tal-Bord Eżekuttiv għandu jintemm meta tintemm is-sħubija tagħhom fil-Bord tat-Tmexxija.

               6.Il-Bord Eżekuttiv għandu jiltaqa’ tliet darbiet fis-sena. Barra minn hekk, għandu jiltaqa’ fuq l-inizjattiva tal-President tiegħu jew fuq talba tal-membri tiegħu.

               7.Il-Bord tat-Tmexxija għandu jistabbilixxi r-regoli ta’ proċedura tal-Bord Eżekuttiv.

               TAQSIMA 3

               ID-DIRETTUR EŻEKUTTIV

               Artikolu 11 – Ir-responsabbiltajiet tad-Direttur Eżekuttiv

               1.Id-Direttur Eżekuttiv għandu jmexxi l-Aġenzija. Id-Direttur Eżekuttiv għandu jagħti rendikont ta’ għemilu lill-Bord tat-Tmexxija.

               2.Mingħajr preġudizzju għas-setgħat tal-Kummissjoni, il-Bord tat-Tmexxija, u l-Bord Eżekuttiv, id-Direttur Eżekuttiv għandu jkun indipendenti fit-twettiq tad-dmirijiet u la għandu jfittex u lanqas jieħu struzzjonijiet mingħand xi gvern jew minn kwalunkwe korp ieħor.

               3.Id-Direttur Eżekuttiv għandu jirrapporta lill-Parlament Ewropew dwar it-twettiq ta’ dmirijietu meta jkun mistieden jagħmel dan. Il-Kunsill jista’ jistieden lid-Direttur Eżekuttiv jirrapporta dwar it-twettiq ta’ dmirijietu.

               4.Id-Direttur Eżekuttiv għandu jkun ir-rappreżentant legali tal-Aġenzija.

               5.Id-Direttur Eżekuttiv għandu jkun responsabbli għall-implimentazzjoni tal-kompiti assenjati lill-Aġenzija minn dan ir-Regolament. B’mod partikolari, id-Direttur Eżekuttiv għandu jkun responsabbli għal:

               (a)l-amministrazzjoni ta’ kuljum tal-Aġenzija.

               (b)l-implimentazzjoni tad-deċiżjonijiet adottati mill-Bord tat-Tmexxija;

               (c)it-tħejjija tad-dokument ta’ programmazzjoni u l-preżentazzjoni tiegħu lill-Bord tat-Tmexxija wara l-konsultazzjoni mal-Kummissjoni;

               (d)l-implimentazzjoni tad-dokument ta’ programmazzjoni u r-rappurtar lill-Bord tat-Tmexxija dwar l-implimentazzjoni tiegħu;

               (e)it-tħejjija tar-rapport konsolidat annwali dwar l-attivitajiet tal-Aġenzija u l-preżentazzjoni tiegħu lill-Bord tat-Tmexxija għall-valutazzjoni u l-adozzjoni;

               (f)it-tħejjija ta’ pjan ta’ azzjoni bħala segwitu għall-konklużjonijiet ta’ rapporti tal-awditjar intern jew estern u ta’ evalwazzjonijiet, kif ukoll investigazzjonijiet mill-Uffiċċju Ewropew Kontra l-Frodi (OLAF) u jirrapporta dwar il-progress darbtejn fis-sena lill-Kummissjoni u regolarment lill-Bord tat-Tmexxija u lill-Bord Eżekuttiv;

               (g)il-ħarsien tal-interessi finanzjarji tal-Unjoni billi japplika miżuri preventivi kontra l-frodi, il-korruzzjoni u kwalunkwe attività illegali oħra, billi jwettaq kontrolli effettivi u, jekk jinstabu xi irregolaritajiet, billi jirkupra l-ammonti li tħallsu bi żball u, meta dan ikun xieraq, billi jimponi penali amministrattivi u finanzjarji li jkunu effettivi, proporzjonati u dissważivi;

               (h)it-tħejjija ta’ strateġija kontra l-frodi għall-Aġenzija u għat-tressiq tagħha quddiem il-Bord tat-Tmexxija għall-approvazzjoni;

               (i)it-tħejjija ta’ abbozz ta’ regoli finanzjarji applikabbli għall-Aġenzija;

               (j)it-tħejjija ta’ abbozz tad-dikjarazzjoni tal-estimi tad-dħul u l-infiq tal-Aġenzija u l-implimentazzjoni tal-baġit tagħha.

               6.Id-Direttur Eżekuttiv għandu jkun responsabbli wkoll biex jiddeċiedi jekk ikunx neċessarju għall-fini li jitwettqu l-kompiti tal-Aġenzija b’mod effiċjenti u effettiv li jiġi stabbilit uffiċċju wieħed jew aktar fi Stat Membru wieħed jew aktar. Din id-deċiżjoni tirrikjedi l-kunsens minn qabel tal-Kummissjoni, tal-Bord tat-Tmexxija u tal-Istat Membru li fih irid jiġi stabbilit l-uffiċċju lokali. Dik id-deċiżjoni tispeċifika l-kamp ta’ applikazzjoni tal-attivitajiet li jridu jitwettqu f’dak l-uffiċċju lokali b’mod li jiġu evitati kostijiet bla bżonn u d-duplikazzjoni tal-funzjonijiet amministrattivi tal-Aġenzija.

               KAPITOLU III

               DISPOŻIZZJONIJIET FINANZJARJI

               Artikolu 12 – Il-baġit

               1.L-estimi tad-dħul u l-infiq kollu għall-Aġenzija għandhom jitħejjew għal kull sena finanzjarja, li jikkorrispondu għas-sena kalendarja, u għandhom jidhru fil-baġit tal-Aġenzija.

               2.Il-baġit tal-Aġenzija għandu jkun ibbilanċjat f’termini ta’ dħul u nfiq.

               3.Mingħajr preġudizzju għal riżorsi oħrajn, id-dħul tal-Aġenzija għandu jinkludi:

               (a)kontribuzzjoni mill-Unjoni, imdaħħla fil-baġit ġenerali tal-Unjoni;

               (b)kwalunkwe kontribuzzjoni finanzjarja volontarja mill-Istati Membri;

               (c)l-ispejjeż għall-pubblikazzjonijiet u kwalunkwe servizz ipprovdut mill-Aġenzija;

               (d)kwalunkwe kontribuzzjoni mill-pajjiżi terzi li jipparteċipaw fil-ħidma tal-Aġenzija, kif previst fl-Artikolu 29.

               4.L-infiq tal-Aġenzija għandu jinkludi r-remunerazzjoni tal-persunal, l-ispejjeż amministrattivi u tal-infrastruttura u l-ispejjeż operattivi.

               Artikolu 13 – L-istabbiliment tal-baġit

               1.Kull sena, id-Direttur Eżekuttiv għandu jfassal abbozz ta’ estimi provviżorju tad-dħul u l-infiq tal-Aġenzija għas-sena finanzjarja ta’ wara, inkluż il-pjan ta’ stabbiliment, u jibagħtu lill-Bord tat-Tmexxija.

               2.Il-Bord tat-Tmexxija għandu, abbażi ta’ dak l-abbozz provviżorju, jadotta abbozz ta’ estimi tad-dħul u l-infiq tal-Aġenzija għas-sena finanzjarja ta’ wara.

               3.L-abbozz tal-estimi tad-dħul u l-infiq tal-Aġenzija għandu jintbagħat lill-Kummissjoni sal-31 ta’ Jannar ta’ kull sena.

               4.Il-Kummissjoni għandha tibgħat l-abbozzi tal-estimi lill-awtorità baġitarja flimkien mal-abbozz tal-baġit ġenerali tal-Unjoni.

               5.Abbażi tad-abbozzi tal-estimi, il-Kummissjoni għandha ddaħħal l-estimi li hi tikkunsidra neċessarji għall-pjan ta’ stabbiliment u l-ammont ta’ kontribuzzjoni li għandu joħroġ mill-baġit ġenerali fl-abbozz tal-baġit ġenerali tal-Unjoni, li hi għandha tressaq quddiem l-awtorità baġitarja skont l-Artikoli 313 u 314 tat-Trattat.

               6.L-awtorità baġitarja għandha tawtorizza l-approprjazzjonijiet għall-kontribuzzjoni lill-Aġenzija.

               7.L-awtorità baġitarja għandha tadotta l-pjan ta’ stabbiliment tal-Aġenzija.

               8.Il-baġit tal-Aġenzija għandu jiġi adottat mill-Bord tat-Tmexxija. Il-baġit għandu jsir finali wara l-adozzjoni finali tal-baġit ġenerali tal-Unjoni. Fejn neċessarju, għandu jiġi aġġustat kif xieraq.

               9.Għal kwalunkwe proġett ta’ bini li x’aktarx ikollu implikazzjonijiet sinifikanti għall-baġit tal-Aġenzija, għandhom japplikaw id-dispożizzjonijiet tar-Regolament ta’ Delega (UE) Nru 1271/2013.

               Artikolu 14 – L-implimentazzjoni tal-baġit

               1.Id-Direttur Eżekuttiv għandu jimplimenta l-budget tal-Aġenzija.

               2.Kull sena d-Direttur Eżekuttiv għandu jibgħat, lill-awtorità baġitarja kwalunkwe informazzjoni rilevanti għas-sejbiet ta’ kwalunkwe proċedura ta’ evalwazzjoni.

               Artikolu 15 – Il-preżentazzjoni tal-kontijiet u l-kwittanza

               1.Sal-1 ta’ Marzu tas-sena finanzjarja ta’ wara, l-uffiċjal tal-kontabilità tal-Aġenzija għandu jibgħat il-kontijiet provviżorji lill-uffiċjal tal-kontabilità tal-Kummissjoni u lill-Qorti Ewropea tal-Awdituri.

               2.Sal-31 ta’ Marzu tas-sena finanzjarja ta’ wara, l-Aġenzija għandha tibgħat ir-rapport dwar it-tmexxija baġitarja u finanzjarja lill-Parlament Ewropew, lill-Kunsill u lill-Qorti Ewropea tal-Awdituri.

               Sal-31 ta’ Marzu tas-sena finanzjarja ta’ wara, l-uffiċjal tal-kontabilità tal-Kummissjoni għandu jibgħat il-kontijiet provviżorji tal-Aġenzija kkonsolidati bil-kontijiet tal-Kummissjoni, lill-Qorti Ewropea tal-Awdituri.

               3.Mal-wasla tal-osservazzjonijiet tal-Qorti Ewropea tal-Awdituri dwar il-kontijiet provviżorji tal-Aġenzija skont l-Artikolu 148 tar-Regolament Finanzjarju, id-Direttur Eżekuttiv għandu jfassal il-kontijiet finali tal-Aġenzija taħt ir-responsabbiltà tiegħu u jibgħathom lill-Bord tat-Tmexxija għal opinjoni.

               4.Il-Bord tat-Tmexxija għandu joħroġ opinjoni dwar il-kontijiet finali tal-Aġenzija.

               5.L-uffiċjal tal-kontabbiltà għandu jibgħat, sal-1 ta’ Lulju wara kull sena finanzjarja, il-kontijiet finali lill-Parlament Ewropew, lill-Kunsill, lill-Kummissjoni u lill-Qorti tal-Awdituri, flimkien mal-opinjoni tal-Bord tat-Tmexxija.

               6.Il-kontijiet finali għandhom jiġu ppubblikati f’Il-Ġurnal Uffiċjali tal-Unjoni Ewropea sal-15 ta’ Novembru tas-sena ta’ wara.

               7.Id-Direttur Eżekuttiv għandu jibgħat tweġiba lill-Qorti Ewropea tal-Awdituri dwar l-osservazzjonijiet tagħha sat-30 ta’ Settembru. Id-Direttur Eżekuttiv għandu jibgħat ukoll din it-tweġiba lill-Bord tat-Tmexxija.

               8.Id-Direttur Eżekuttiv għandu jippreżenta lill-Parlament Ewropew, fuq talba ta’ dan tal-aħħar, kull informazzjoni meħtieġa għall-applikazzjoni bla intoppi tal-proċedura ta’ kwittanza għas-sena finanzjarja inkwistjoni, skont l-Artikolu 165(3) tar-Regolament Finanzjarju.

               9.Fuq rakkomandazzjoni mill-Kunsill li jaġixxi b’maġġoranza kwalifikata, qabel il-15 ta’ Mejju tas-sena N+2, il-Parlament Ewropew għandu jagħti kwittanza lid-Direttur Eżekuttiv fir-rigward tal-implimentazzjoni tal-baġit għas-sena N.

               Artikolu 16 – Ir-regoli finanzjarji

               Ir-regoli finanzjarji applikabbli għall-Aġenzija għandhom jiġu adottati mill-Bord tat-Tmexxija wara konsultazzjoni mal-Kummissjoni. Huma ma għandhomx jitbegħdu mir-Regolament (UE) 1271/2013, sakemm din id-devjazzjoni ma tkunx meħtieġa b’mod speċifiku għall-operat tal-Aġenzija u bil-Kummissjoni li tkun tat il-kunsens tagħha minn qabel.

               KAPITOLU IV

               PERSUNAL

               Artikolu 17 – Dispożizzjonijiet ġenerali

               1.Ir-Regolamenti tal-Persunal u l-Kondizzjonijiet tal-Impjieg Applikabbli għall-Aġenti l-Oħra tal-Unjoni u r-regoli adottati permezz ta’ ftehim bejn l-istituzzjonijiet tal-Unjoni biex jidħlu fis-seħħ dawk ir-Regolamenti tal-Persunal u l-Kondizzjonijiet tal-Impjieg Applikabbli għall-Aġenti l-Oħra tal-Unjoni għandhom japplikaw għall-persunal tal-Aġenzija.

               2.Il-Bord tat-Tmexxija għandu jadotta l-miżuri ta’ implimentazzjoni xierqa biex jagħtu effett lir-Regolamenti tal-Persunal u l-Kondizzjonijiet tal-Impjieg Applikabbli għall-Aġenti l-Oħra tal-Unjoni, f’konformità mal-Artikolu 110 tar-Regolamenti tal-Persunal.

               Artikolu 18 – Id-Direttur Eżekuttiv

               1.Id-Direttur Eżekuttiv għandu jkun membru tal-persunal u għandu jiġi ingaġġat bħala aġent temporanju tal-Aġenzija skont l-Artikolu 2(a) tal-Kondizzjonijiet tal-Impjiegi Applikabbli għall-Aġenti l-Oħra tal-Unjoni.

               2.Id-Direttur Eżekuttiv għandu jinħatar mill-Bord tat-Tmexxija minn lista ta’ kandidati proposta mill-Kummissjoni, wara proċedura tal-għażla miftuħa u trasparenti.

               Għall-fini li jiġi konkluż il-kuntratt mad-Direttur Eżekuttiv, l-Aġenzija għandha tiġi rappreżentata mill-President tal-Bord tat-Tmexxija.

               3.Il-mandat tad-Direttur Eżekuttiv għandu jkun ta’ ħames snin. Sa tmiem dak il-perjodu, il-Kummissjoni għandha twettaq valutazzjoni li tqis evalwazzjoni tal-prestazzjoni tad-Direttur Eżekuttiv u tal-kompiti u tal-isfidi futuri tal-Aġenzija.

               4.Il-Bord tat-Tmexxija, filwaqt li jaġixxi fuq proposta mill-Kummissjoni li tqis il-valutazzjoni msemmija fil-paragrafu 3, jista’ jestendi l-mandat tad-Direttur Eżekuttiv darba, għal mhux aktar minn ħames snin.

               5.Direttur Eżekuttiv li l-mandat tiegħu jkun ġie estiż ma jistax jipparteċipa fi proċedura oħra ta’ għażla għall-istess kariga fit-tmiem tal-perjodu ġenerali.

               6.Id-Direttur Eżekuttiv jista’ jitneħħa mill-kariga biss b’deċiżjoni tal-Bord tat-Tmexxija li jaġixxi fuq proposta mill-Kummissjoni.

               7.Il-Bord tat-Tmexxija għandu jieħu deċiżjonijiet dwar il-ħatra, l-estensjoni tal-mandat jew it-tneħħija mill-kariga tad-Direttur Eżekuttiv abbażi ta’ maġġoranza ta’ żewġ terzi tal-membri tal-Bord li jkollhom dritt tal-vot.

               Artikolu 19 – L-esperti nazzjonali sekondati u persunal ieħor

               1.L-Aġenzija tista’ tagħmel użu minn esperti nazzjonali sekondati jew minn persunal ieħor mhux impjegat mill-Aġenzija.

               2.Il-Bord tat-Tmexxija għandu jadotta deċiżjoni li tistabbilixxi regoli dwar l-issekondar ta’ esperti nazzjonali fl-Aġenzija.

               KAPITOLU V

               DISPOŻIZZJONIJIET ĠENERALI

               Artikolu 20 – L-istatus legali

               1.L-Aġenzija għandha tkun korp tal-Unjoni. Għandu jkollha personalità ġuridika.

               2.F’kull wieħed mill-Istati Membri l-Aġenzija għandha tgawdi l-kapaċità ġuridika l-aktar estensiva mogħtija lil persuni ġuridiċi taħt il-liġijiet tagħhom. Partikolarment tista’ tikseb u tiddisponi minn propjetà mobbli u immobbli u tkun parti fi proċeduri legali.

               3.L-Aġenzija għandu jkollha s-sede tagħha f’Thessaloniki, il-Greċja.

               4.L-Aġenzija tista’ tistabbilixxi uffiċċji lokali fi Stat Membru wieħed jew aktar, suġġett għall-kunsens tagħhom u skont l-Artikolu 11(6).

               Artikolu 21 – Il-privileġġi u l-immunitajiet

               Il-Protokoll dwar il-Privileġġi u l-Immunitajiet tal-Unjoni Ewropea japplika għall-Aġenzija u għall-persunal tagħha.

               Artikolu 22 – L-arranġamenti lingwistiċi

               1.Id-dispożizzjonijiet stabbiliti fir-Regolament Nru 1 għandhom japplikaw għall-Aġenzija.

               2.Il-Bord tat-Tmexxija jista’ jiddeċiedi dwar il-lingwi li għandhom jintużaw mill-Aġenzija fil-funzjonament intern tagħha.

               3.Is-servizzi tat-traduzzjoni meħtieġa għat-tħaddim tal-Aġenzija għandhom jiġu pprovduti miċ-Ċentru tat-Traduzzjoni tal-korpi tal-Unjoni Ewropea.

               Artikolu 23 – It-trasparenza

               1.Ir-Regolament (KE) Nru 1049/2001 tal-Parlament Ewropew u tal-Kunsill
                  10
                għandu japplika għad-dokumenti miżmuma mill-Aġenzija.

               2.Fi żmien sitt xhur mid-data tal-ewwel laqgħa tiegħu, il-Bord tat-Tmexxija għandu jadotta r-regoli dettaljati għall-applikazzjoni tar-Regolament (KE) Nru 1049/2001.

               3.L-ipproċessar ta’ data personali mill-Aġenzija għandu jkun suġġett għar-Regolament (KE) Nru 45/2001. Fi żmien sitt xhur mid-data tal-ewwel laqgħa tiegħu, il-Bord tat-Tmexxija għandu jistabbilixxi miżuri għall-applikazzjoni tar-Regolament (KE) Nru 45/2001 mill-Aġenzija, inklużi dawk li jikkonċernaw il-ħatra ta’ Uffiċjal tal-Protezzjoni tad-Data tal-Aġenzija. Dawn il-miżuri għandhom ikunu stabbiliti wara li ssir konsultazzjoni mal-Kontrollur Ewropew għall-Protezzjoni tad-Data.

               Artikolu 24 – Il-ġlieda kontra l-frodi

               1.Sabiex tkun iffaċilitata l-ġlieda kontra l-frodi, il-korruzzjoni u attivitajiet illeċiti oħra skont ir-Regolament Nru 1073/1999 tal-Parlament Ewropew u tal-Kunsill
                  11
                fi żmien sitt xhur mid-data tal-applikazzjoni ta’ dan ir-Regolament, l-Aġenzija għandha taċċedi għall-Ftehim Interistituzzjonali tal-25 ta’ Mejju 1999 dwar l-investigazzjonijiet interni mill-Uffiċċju Ewropew Kontra l-Frodi (OLAF) u tadotta dispożizzjonijiet xierqa applikabbli għall-impjegati kollha tal-Aġenzija bl-użu tal-mudell stabbilit fl-Anness ta’ dan il-Ftehim.

               2.Il-Qorti Ewropea tal-Awdituri għandu jkollha s-setgħa tal-awditjar, abbażi ta’ dokumenti u fuq il-post, fuq il-benefiċjarji tal-għotjiet, il-kuntratturi u s-sottokuntratturi kollha li jkunu rċevew fondi tal-Unjoni mingħand l-Aġenzija.

               3.L-OLAF jista’ jwettaq investigazzjonijiet, inklużi kontrolli u spezzjonijiet fuq il-post, bil-ħsieb li jistabbilixxi jekk kienx hemm frodi, korruzzjoni jew kwalunkwe attività illegali oħra li jaffettwaw l-interessi finanzjarji tal-Unjoni b’rabta ma’ għotja jew kuntratt iffinanzjat mill-Aġenzija, f’konformità mad-dispożizzjonijiet u mal-proċeduri stabbiliti fir-Regolament (KE) Nru 1073/1999 u fir-Regolament (Euratom, KE) Nru 2185/96.

               4.Mingħajr preġudizzju għall-paragrafi 1, 2 u 3, il-ftehimiet ta’ kooperazzjoni ma’ pajjiżi terzi u organizzazzjonijiet internazzjonali, il-kuntratti, il-ftehimiet ta’ għotja u d-deċiżjonijiet ta’ għotja tal-Aġenzija għandhom jinkludu dispożizzjonijiet li jagħtu espliċitament is-setgħa lill-Qorti Ewropea tal-Awdituri u lill-OLAF sabiex iwettqu dan l-awditjar u l-investigazzjonijiet, skont il-kompetenzi rispettivi tagħhom.

               Artikolu 25 - Ir-regoli ta’ sigurtà dwar il-protezzjoni ta’ informazzjoni klassifikata u ta’ informazzjoni sensittiva mhux klassifikata

               L-Aġenzija għandha tadotta regoli proprji ta’ sigurtà li jkunu ekwivalenti għar-regoli ta’ sigurtà tal-Kummissjoni sabiex tipproteġi l-Informazzjoni Klassifikata tal-Unjoni Ewropea (IKUE) u l-informazzjoni sensittiva mhux klassifikata, kif stabbilit fid-Deċiżjonijiet tal-Kummissjoni (UE, Euratom) 2015/443
                  12
                u 2015/444
                  13
               , fejn meħtieġ Ir-regoli ta’ sigurtà tal-Aġenzija għandhom ikopru, fost l-oħrajn, u fejn xieraq, dispożizzjonijiet għall-iskambju, għall-ipproċessar u għall-ħżin ta’ din l-informazzjoni.

               Artikolu 26 – Ir-responsabbiltà

               1.Ir-responsabbiltà kuntrattwali tal-Aġenzija għandha tkun irregolata mil-liġi applikabbli għall-kuntratt inkwistjoni.

               2.Il-Qorti tal-Ġustizzja tal-Unjoni Ewropea għandu jkollha l-ġurisdizzjoni li tagħti sentenzi skont kwalunkwe klawżola ta’ arbitraġġ li tkun tinsab f’kuntratt konkluż mill-Aġenzija.

               3.Fil-każ ta’ responsabbiltà mhux kuntrattwali, l-Aġenzija għandha, skont il-prinċipji ġenerali komuni għal-liġijiet tal-Istati Membri, tagħmel tajjeb għal kull dannu kkawżat mid-dipartimenti tagħha jew mill-persunal tagħha fit-twettiq ta’ dmirijiethom.

               4.Il-Qorti tal-Ġustizzja tal-Unjoni Ewropea għandha jkollha ġurisdizzjoni f’tilwim fuq kumpens għal danni kif imsemmi fil-paragrafu 3.

               5.Ir-responsabiltà personali tal-persunal tagħha lejn l-Aġenzija għandha tkun irregolata mid-dispożizzjonijiet stabbiliti fir-Regolamenti tal-Persunal jew fil-Kondizzjonijiet tal-Impjieg applikabbli għalihom.

               Artikolu 27 - L-evalwazzjoni

               1.Sa mhux iżjed tard minn ħames(5) snin wara d-data msemmija fl-Artikolu 36 imbagħad kull ħames(5) snin wara din, il-Kummissjoni għandha twettaq evalwazzjoni f’konformità mal-linji gwida tal-Kummissjoni sabiex tivvaluta l-prestazzjoni tal-Aġenzija fir-rigward tal-għanijiet, tal-mandat u tal-kompiti tagħha. B’mod partikolari, l-evalwazzjoni għandha tindirizza l-ħtieġa possibbli li jiġi mmodifikat il-mandat tal-Aġenzija, u l-implikazzjonijiet finanzjarji ta’ kwalunkwe modifika bħal din.

               2.Meta l-Kummissjoni tqis li l-kontinwazzjoni tal-Aġenzija ma tkunx ġustifikata aktar fir-rigward tal-għanijiet, tal-mandat u tal-kompiti assenjati lilha, tista’ tipproponi li dan ir-Regolament jiġi emendat skont dan jew jitħassar.

               3.Il-Kummissjoni għandha tirrapporta lill-Parlament Ewropew, lill-Kunsill u lill-Bord tat-Tmexxija dwar is-sejbiet tal-evalwazzjoni. Is-sejbiet tal-evalwazzjoni għandhom isiru pubbliċi.

               Artikolu 28 – L-inkjesti amministrattivi

               L-attivitajiet tal-Aġenzija għandhom ikunu suġġetti għall-inkjesti tal-Ombudsman Ewropew skont l-Artikolu 228 tat-Trattat.

               Artikolu 29 – Il-kooperazzjoni ma’ pajjiżi terzi u organizzazzjonijiet internazzjonali

               1.Sa fejn ikun meħtieġ sabiex jintlaħqu l-għanijiet stabbiliti f’dan ir-Regolament, u mingħajr preġudizzju għall-kompetenzi rispettivi tal-Istati Membri u l-istituzzjonijiet tal-Unjoni, l-Aġenzija tista’ tikkoopera mal-awtoritajiet kompetenti ta’ pajjiżi terzi u/jew ma’ organizzazzjonijiet internazzjonali.

               Għal dan l-għan, suġġett għal approvazzjoni minn qabel mill-Kummissjoni, l-Aġenzija tista’ tistabbilixxi arranġamenti ta’ ħidma mal-awtoritajiet ta’ pajjiżi terzi u mal-organizzazzjonijiet internazzjonali. Dawk l-arranġamenti ma għandhomx joħolqu obbligi ġuridiċi imposti fuq l-Unjoni u l-Istati Membri tagħha.

               2.L-Aġenzija għandha tkun miftuħa għall-parteċipazzjoni ta’ pajjiżi terzi, li jkunu daħlu fi ftehimiet mal-Unjoni f’dan ir-rigward.

               Skont id-dispożizzjonijiet rilevanti tal-ftehimiet imsemmija fil-paragrafu 1, għandhom jiġu żviluppati arranġamenti li jispeċifikaw, b’mod partikolari, in-natura, il-limitu u l-mod kif il-pajjiżi terzi kkonċernati jkunu se jieħdu sehem fil-ħidma tal-Aġenzija, inklużi dispożizzjonijiet relatati mal-parteċipazzjoni fl-inizjattivi meħuda mill-Aġenzija, il-kontribuzzjonijiet finanzjarji u l-persunal. F’dak li għandu x’jaqsam ma’ kwistjonijiet ta’ persunal, dawn l-arranġamenti, fi kwalunkwe każ, għandhom jikkonformaw mar-Regolamenti tal-Persunal.

               3.Il-Bord tat-Tmexxija għandu jadotta strateġija għar-relazzjonijiet ma’ pajjiżi terzi jew ma’ organizzazzjonijiet internazzjonali fir-rigward ta’ kwistjonijiet li għalihom l-Aġenzija tkun kompetenti.

               Artikolu 30 – Il-ftehim dwar il-Kwartieri Ġenerali u l-kondizzjonijiet tal-operat

               1.L-arranġamenti meħtieġa dwar l-akkomodazzjoni li għandha tkun ipprovduta lill-Aġenzija fl-Istat Membru ospitanti u l-faċilitajiet li għandhom ikunu disponibbli minn dak l-Istat Membru flimkien mar-regoli speċifiċi applikabbli fl-Istat Membru ospitanti għad-Direttur Eżekuttiv, għall-membri tal-Bord tat-Tmexxija, għall-persunal tal-Aġenzija u għall-membri tal-familji tagħhom, għandhom ikunu stipulati fi Ftehim dwar il-Kwartieri Ġenerali bejn l-Aġenzija u l-Istat Membru fejn tkun tinsab is-sede.

               2.L-Istat Membru ospitanti tal-Aġenzija għandu jipprovdi l-aqwa kondizzjonijiet possibbli sabiex jiżgura l-funzjonament tal-Aġenzija, inklużi sistemi edukattivi multilingwi b’dimensjoni Ewropea, u konnessjonijiet xierqa ta’ trasport.

               KAPITOLU VI

               DISPOŻIZZJONIJIET TRANŻITORJI

               Artikolu 31 – Id-dispożizzjonijiet tranżitorji dwar il-Bord tat-Tmexxija

               1.Il-mandat tal-membri tal-Bord ta’ Governanza tas-Cedefop kif stabbilit abbażi tal-Artikolu 4 tar-Regolament (KEE) 337/75 għandu jispiċċa fi … [data tad-dħul fis-seħħ ta’ dan ir-Regolament].

               2.Il-Bord ta’ Governanza stabbilit abbażi tal-Artikolu 4 tar-Regolament (KEE) Nru 337/75 għandu matul il-perjodu bejn … [data tad-dħul fis-seħħ ta’ dan ir-Regolament] u [data tal-applikazzjoni ta’ dan ir-Regolament ] jeżerċita l-funzjonijiet tal-Bord tat-Tmexxija kif imsemmi fl-Artikolu 5 ta’ dan ir-Regolament.

               Artikolu 32 – Id-dispożizzjonijiet tranżitorji dwar il-persunal

               Id-Direttur tal-Aġenzija maħtur abbażi tal-Artikolu 6 tar-Regolament (KEE) 337/75, għall-perjodi li jifdal tal-mandat tiegħu għandu jkun assenjat għar-responsabilitajiet tad-Direttur Eżekuttiv kif stipulat fl-Artikolu 11 tar-Regolament. Il-kondizzjonijiet l-oħra tal-kuntratt tiegħu għandhom jibqgħu l-istess.

               Artikolu 33 – Id-dispożizzjonijiet baġitarji tranżitorji

               Il-proċedura ta’ kwittanza fir-rigward tal-baġits approvati abbażi tal-Artikolu 11 tar-Regolament (KEE) Nru 337/75 għandha ssir skont ir-regoli stabbiliti mir-Regolament (KEE) 337/75.

               KAPITOLU VII

               DISPOŻIZZJONIJIET FINALI

               Artikolu 34 – It-tħassir

               Ir-Regolament (KEE) Nru 337/75 jitħassar minn [data tal-applikazzjoni ta’ dan ir-Regolament] u r-referenzi kollha għar-Regolament imħassar għandhom jinftiehmu bħala referenzi għal dan ir-Regolament.

               Artikolu 35 – Iż-żamma fis-seħħ tar-regoli interni adottati mill-Bord ta’ Governanza

               Ir-regoli interni adottati mill-Bord ta’ Governanza abbażi tar-Regolament (KEE) Nru 337/75 għandhom jibqgħu fis-seħħ wara [data tal-applikazzjoni ta’ dan ir-Regolament], sakemm ma jkunx deċiż mod ieħor mill-Bord tat-Tmexxija fl-applikazzjoni ta’ dan ir-Regolament.

               Artikolu 36 – Id-dħul fis-seħħ

               1.Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.

               2.Għandu japplika minn … [data tal-applikazzjoni]

               3.Madankollu, l-Artikoli 31, 32, 33 għandhom japplikaw minn [data tad-dħul fis-seħħ ta’ dan ir-Regolament].

               4.Dan ir-Regolament għandu jkun vinkolanti fl-intier tiegħu u japplika direttament fl-Istati Membri skont it-Trattati.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

               DIKJARAZZJONI FINANZJARJA LEĠIŻLATTIVA

               1.QAFAS TAL-PROPOSTA/INIZJATTIVA

               1.1.Titlu tal-proposta/inizjattiva

               1.2.Qasam/Oqsma ta’ politika kkonċernat(i) fl-istruttura ABM/ABB

               1.3.Natura tal-proposta/inizjattiva

               1.4.Għan(ijiet)

               1.5.Raġunijiet għall-proposta/inizjattiva

               1.6.Tul taż-żmien u impatt finanzjarju

               1.7.Mod(i) ta’ tmexxija ppjanat(i)

               2.MIŻURI TAT-TMEXXIJA

               2.1.Regoli għall-monitoraġġ u r-rappurtar

               2.2.Sistema tat-tmexxija u kontroll

               2.3.Miżuri għall-prevenzjoni ta’ frodi u irregolaritajiet

               3.STIMA TAL-IMPATT FINANZJARJU TAL-PROPOSTA/INIZJATTIVA

               3.1.Intestatura(i) tal-qafas finanzjarju pluriennali u tal-linja(i) baġitarja(i) tal-infiq affettwata(i)

               3.2.Stima tal-impatt fuq l-infiq

               3.2.1.Sommarju tal-istima tal-impatt fuq l-infiq

               3.2.2.Stima tal-impatt fuq ir-riżorsi umani tas-Cedefop

               3.2.3.Kompatibbiltà mal-qafas finanzjarju pluriennali attwali

               3.2.4.Kontribuzzjonijiet ta’ partijiet terzi

               3.3.Stima tal-impatt fuq id-dħul

               DIKJARAZZJONI FINANZJARJA LEĠIŻLATTIVA

               1.QAFAS TAL-PROPOSTA/INIZJATTIVA

               1.1.Titlu tal-proposta/inizjattiva

                  Proposta għal Regolament tal-Parlament Ewropew u tal-Kunsill li jistabbilixxi ċ-Ċentru Ewropew għall-Iżvilupp ta’ Taħriġ Vokazzjonali (Cedefop)

               1.2.Qasam/Oqsma ta’ politika kkonċernat(i) fl-istruttura ABM/ABB
                  14

                  04: Impjiegi, affarijiet soċjali u inklużjoni

                  04 03: Impjiegi, affarijiet soċjali u inklużjoni

                  04 03 13: Ċentru Ewropew għall-Iżvilupp ta’ Taħriġ Vokazzjonali (Cedefop)

               1.3.Natura tal-proposta/inizjattiva

               ◻Il-proposta/inizjattiva tirrigwarda azzjoni ġdida

               ◻Il-proposta/inizjattiva tirrigwarda azzjoni ġdida li ssegwi proġett pilota/azzjoni preparatorja
                  15

               ⌧Il-proposta/inizjattiva tirrigwarda l-estensjoni ta’ azzjoni eżistenti

               ◻Il-proposta/inizjattiva tirrigwarda azzjoni diretta mill-ġdid lejn azzjoni ġdida

               1.4.Għan(ijiet)

               1.4.1.L-għan(ijiet) strateġiku/ċi pluriennali tal-Kummissjoni fil-mira tal-proposta/inizjattiva

                  L-għanijiet/valur miżjud tal-UE f’konformità mal-Istrateġija Ewropa 2020, il-qafas strateġiku ET 2020 għall-kooperazzjoni Ewropea fl-edukazzjoni u t-taħriġ, kif aġġornat mir-Rapport Konġunt tal-2015 adottat mill-Kunsill u mill-Kummissjoni f’Novembru 2015, il-Konklużjonijiet ta’ Riga ta' Ġunju 2015 u l-Aġenda l-Ġdida għall-Ewropa dwar il-Ħiliet li għadha kif ġiet adottata
                     16
                  :

                  - Il-promozzjoni ta’ tagħlim imsejjes fuq ix-xogħol fil-forom kollha tiegħu, b’attenzjoni speċjali għall-apprendistati, billi jiġu involuti s-sħab soċjali, il-kumpaniji, il-Kmamar tal-Kummerċ u l-fornituri tal-ETV, kif ukoll bl-ixprunar tal-innovazzjoni u tal-imprenditorija;

                  - L-iżvilupp ulterjuri ta’ mekkaniżmi għall-iżgurar tal-kwalità fl-ETV f’konformità mar-rakkomandazzjoni dwar l-EQAVET, u bħala parti mis-sistemi għall-iżgurar tal-kwalità, it-twaqqif ta’ ċikli kontinwi ta’ tagħrif u ta’ feedback għas-sistemi tal-ETV-I u tal-ETV-K abbażi tar-riżultati tat-tagħlim;

                  - It-titjib tal-aċċess għall-ETV u tal-kwalifiki għal kulħadd permezz ta’ sistemi aktar flessibbli u permeabbli, b’mod partikolari billi jiġu offruti servizzi effiċjenti u integrati ta’ gwida u billi l-validazzjoni tat-tagħlim mhux formali u informali ssir disponibbli

                  - It-tisħiħ ulterjuri tal-kompetenzi ewlenin fil-kurrikuli tal-ETV u l-għoti ta’ opportunitajiet aktar effettivi għall-ksib jew għall-iżvilupp ta’ dawk il-ħiliet permezz tal-ETV-I u tal-ETV-K;

                  - L-introduzzjoni ta’ approċċi sistematiċi u ta’ opportunitajiet għall-iżvilupp professjonali inizjali u kontinwu tal-għalliema, ta’ dawk li jħarrġu u l-mentors tal-ETV kemm fl-ambjent tal-iskola kif ukoll dak tax-xogħol;

                  - L-iffaċilitar tal-mobbiltà fit-tagħlim;

                  - It-tisħiħ u s-simplifikar tal-għodod ta’ trasparenza u ta’ rikonoxximent tal-UE;

                  - Ittejjeb il-ħiliet u jindirizzaw in-nuqqasijiet ta’ ħiliet f’setturi ekonomiċi speċifiċi, inkluż billi tissaħħaħ l-antiċipazzjoni tal-ħtiġijiet ta’ ħiliet għas-suq tax-xogħol b’kont meħud tal-iżviluppi teknoloġiċi.

               1.4.2.Għan(ijiet) speċifiku/speċifiċi u attività(ajiet) ABM/ABB ikkonċernati

                  Nru tal-għan speċifiku

                  Iċ-Ċentru għandu jassisti lill-Kummissjoni fit-tfassil u l-implimentazzjoni tal-politiki tal-edukazzjoni u t-taħriġ vokazzjonali u l-ħiliet u l-kwalifiki.

                  Attività(ajiet) ikkonċernata/i ABM/ABB

                  04 03 13 - Ċentru Ewropew għall-Iżvilupp ta’ Taħriġ Vokazzjonali (Cedefop) – Kontribuzzjoni skont it-Titoli 1, 2 u 3.

               1.4.3.Riżultat(i) u impatti mistennija

               Speċifika l-effetti li l-proposta/inizjattiva għandu jkollha fuq il-benefiċjarji/gruppi fil-mira.

                  Ir-reviżjoni tar-Regolament tat-Twaqqif timmira li:

                  –Tadatta r-Regolament tat-Twaqqif tas-Cedefop għad-dispożizzjonijiet tal-Approċċ Komuni dwar l-Aġenziji Deċentralizzati.

                  –Tadatta l-mandat u l-kompiti tal-Aġenzija għall-prijoritajiet u l-istrateġiji attwali tal-politika, filwaqt li jitqiesu l-iżviluppi riċenti fil-politika fil-qasam tal-edukazzjoni u t-taħriġ vokazzjonali, il-ħiliet u l-kwalifiki kif ukoll l-iżviluppi soċjali, istituzzjonali u ekonomiċi li seħħew fl-UE sa mill-ħolqien taċ-Ċentru fl-1975.

                  Il-missjoni tas-Cedefop stabbilita fir-Regolament tat-Twaqqif tal-1975 hija:

                  L-għan taċ-ċentru għandu jkun li jassisti lill-Kummissjoni biex tinkoraġġixxi, fuq livell ta’ Komunità, il-promozzjoni u l-iżvilupp ta’ taħriġ vokazzjonali u ta’ taħriġ fuq ix-xogħol.

                  Għal dan l-iskop, fil-qafas tal-linji gwida magħmulha mill-Komunità, għandu jikkontribwixxi, permezz tal-attivitajiet xjentifiċi u tekniċi tiegħu, għall-implimentazzjoni ta’ politika komuni għat-taħriġ vokazzjonali.

                  Għandu, b’mod partikolari, jinkoraġġixxi l-iskambju ta’ informazzjoni u t-tqabbil ta’ esperjenzi.

                  Is-Cedefop jaħdem biex isaħħaħ il-kooperazzjoni Ewropea u jipprovdi l-evidenza li fuqha jiġu bbażati l-politiki Ewropej tal-ETV, il-ħiliet u l-kwalifiki. Il-valur miżjud tas-Cedefop huwa l-kwalità għolja tal-analiżi komparattiva u l-kompetenzi tiegħu miġbura permezz tar-riċerka u n-netwerking.

                  Is-Cedefop jaħdem mill-qrib mal-Kummissjoni Ewropea, il-gvernijiet tal-Istati Membri, ir-rappreżentanti tal-impjegaturi u t-trejdjunjins, ir-riċerkaturi u l-prattikanti tal-ETV. Jagħtihom informazzjoni aġġornata dwar l-iżviluppi fl-ETV kif ukoll opportunitajiet għal dibattitu ta’ orjentazzjoni.

                  Is-Cedefop ixerred l-informazzjoni tiegħu permezz tal-websajt tiegħu, pubblikazzjonijiet, midja soċjali, netwerks, konferenzi u seminars. L-attivitajiet tas-Cedefop huma ggwidati mill-missjoni u l-prijoritajiet ta’ terminu medju tiegħu.

                  L-Aġenzija tirsisti biex tipprovdi lill-pubbliku l-akbar aċċess possibbli għad-dokumenti miżmuma minnha permezz tal-websajt tagħha.

               1.4.4.Indikaturi tar-riżultati u l-impatti

               Speċifika l-indikaturi għall-monitoraġġ tal-implimentazzjoni tal-proposta/inizjattiva.

                  Diġà tinsab fis-seħħ sistema komprensiva ta’ monitoraġġ u evalwazzjoni kemm ex ante kif ukoll ex post tal-programmi ta’ ħidma pluriennali. Din se titlesta bl-evalwazzjoni u r-reviżjoni mwettqa mill-Kummissjoni kull ħames snin.

               1.5.Raġunijiet għall-proposta/inizjattiva

               1.5.1.Rekwiżit(i) li jrid(u) jiġi(u) ssodisfat(i) fuq medda qasira jew twila ta’ żmien

                  L-Artikolu 166(4) jirreferi għal politika ta’ taħriġ vokazzjonali li għandha tappoġġja u tissupplimenta l-azzjoni tal-Istati Membri, filwaqt li tirrispetta għalkollox ir-responsabbiltà tal-Istati Membri għall-kontenut u l-organizzazzjoni tat-taħriġ vokazzjonali. L-Artikolu 165(4) jirreferi għall-kontribuzzjoni tal-Unjoni lejn l-iżvilupp ta’ edukazzjoni ta’ kwalità billi tinkoraġġixxi l-kooperazzjoni bejn l-Istati Membri u, jekk ikun meħtieġ, billi tappoġġja u tissupplimenta l-azzjonijiet tagħhom, filwaqt li tirrispetta bis-sħiħ ir-responsabbiltà tal-Istati Membri għall-kontenut tat-tagħlim u l-organizzazzjoni ta’ sistemi tal-edukazzjoni.

                  Is-Cedefop jikkontribwixxi għall-ħidma politika fit-tul tal-Kummissjoni għal/biex:

                  - Tipprovdi tagħrif u evidenza ġdida fl-ETV u l-ħiliet u l-politiki tal-kwalifiki;

                  - Tissorvelja t-tendenzi tal-politika u tipprovdi analiżi tal-politika tal-iżviluppi fil-politiki tal-ETV u tal-ħiliet u l-kwalifiki;

                  - Tippromwovi antiċipazzjoni aħjar ta’ bżonnijiet futuri tal-ħiliet, inkluż fid-dawl ta’ żviluppi teknoloġiċi, u l-iżvilupp ta’ tqabbil aħjar bejn il-ħiliet u l-bżonnijiet tas-suq tax-xogħol;

                  - Fuq medda qasira ta’ żmien, tikkontribwixxi għall-implimentazzjoni ta’ politika komuni għat-taħriġ vokazzjonali u l-għodod Ewropej fil-qasam tal-edukazzjoni u skont il-Prijoritajiet tal-UE għall-edukazzjoni u t-taħriġ vokazzjonali (2011-2020), kif aġġornat fir-Rapport Konġunt tal-2015 skont il-qafas Strateġiku ET 2020 għall-kooperazzjoni Ewropea fl-edukazzjoni u t-taħriġ u l-Aġenda l-Ġdida għall-Ewropa dwar il-Ħiliet li għadha kif ġiet varata.

               1.5.2.Valur miżjud tal-involviment tal-UE

                  Il-valur miżjud tas-Cedefop jiddependi fuq in-natura tripartitika tiegħu li tippermettilu li jiżviluppa l-analiżi komparattiva ta’ kwalità għolja u kompetenza fil-qasam tal-politiki tal-edukazzjoni u t-taħriġ vokazzjonali, il-ħiliet u l-kwalifiki bbażati fuq l-input li jasal minn varjetà ta’ atturi fil-livell nazzjonali u Ewropew. Din il-kompetenza rikka tissarraf f’appoġġ konkret għall-iżvilupp u l-implimentazzjoni tal-politika tal-UE u nazzjonali permezz tal-kompiti li ġejjin:

                  (a)
                        l-analiżi tal-iżviluppi u l-provvista ta’ analiżi komparattiva tal-politiki u l-prattiki fost il-pajjiżi;

                  (b)
                        l-analiżi tat-tendenzi tas-suq tax-xogħol fir-rigward tal-ħiliet u l-kwalifiki;

                  (c)
                        l-analiżi u l-kontribuzzjoni għal żviluppi relatati mad-disinn u l-għoti ta’kwalifiki, l-organizzazzjoni tagħhom f’qafas, u l-funzjoni tagħhom fis-suq tax-xogħol bil-għan li tissaħħaħ it-trasparenza u r-rikonoxximent tagħhom;

                  (d)
                        l-analiżi u l-kontribuzzjoni għal żviluppi fil-qasam tal-validazzjoni tat-tagħlim mhux formali u informali;

                  (e)
                        it-twettiq jew l-ikkummissjonar ta’ studji u t-twettiq ta’ riċerka dwar żviluppi soċjo-ekonomiċi rilevanti u kwistjonijiet politiċi relatati;

                  (f)
                        il-provvista ta’ fora għal skambju ta’ esperjenzi u informazzjoni bejn il-gvernijiet, is-sħab soċjali u l-partijiet interessati fil-livell nazzjonali, u l-appoġġ għall-implimentazzjoni tar-riformi u l-politiki fil-livell nazzjonali;

                  (g)
                        it-tixrid ta’ informazzjoni bħala kontribut għall-politiki u ż-żieda fil-kuxjenza u l-fehim tal-potenzjal tal-edukazzjoni u t-taħriġ vokazzjonali fil-promozzjoni u l-appoġġ tal-impjegabbiltà tal-persuni, il-produttività fil-kumpaniji u t-tagħlim tul il-ħajja;

                  (h)
                        l-immaniġġjar u d-disponibbiltà ta’ għodod, datasets u servizzi għall-ħiliet, okkupazzjonijiet u kwalifiki għaċ-ċittadini, il-kumpaniji, il-persuni li jfasslu l-politika, is-sħab soċjali u partijiet interessati oħrajn.

               1.5.3.Lezzjonijiet miksuba minn esperjenzi simili fil-passat

                  Il-Kummissjoni twettaq evalwazzjoni esterna tas-Cedefop kull ħames snin. Evalwazzjonijiet preċedenti kkonfermaw li s-Cedefop jagħti kontribut sostanzjali għall-ħidma analitika u politika tal-Kummissjoni fil-qasam tal-ETV. L-aħħar evalwazzjoni esterna tas-Cedefop twettqet fl-2013 (li kienet tkopri l-perjodu mill-2007 sa nofs l-2012)
                     17
                  . Skont ir-rapport ta’ evalwazzjoni, iċ-Ċentru kompla miexi lejn l-iffukar fuq l-appoġġ għall-politika apparti mill-funzjoni aktar tradizzjonali tiegħu ta’ sors miftuħ. Ir-Regolament tat-Twaqqif tas-Cedefop għandu jiġi emendat biex jinkludi l-ħidma tal-Aġenzija fuq il-ħiliet u l-kwalifiki bħala waħda mill-kompiti tiegħu u biex jintegra b’mod aktar ċar il-ħidma dwar ir-rappurtar tal-politika u l-għodod u l-inizjattivi komuni Ewropej.

               1.5.4.Kompatibbiltà u sinerġija possibbli ma’ strumenti xierqa oħrajn

                  Is-Cedefop jikkoopera ma’ Aġenziji oħrajn tal-UE li jaħdmu f’oqsma relatati. Jeżistu ftehimiet ta’ kooperazzjoni mal-Aġenzija Ewropea għas-Sigurtà u s-Saħħa fuq il-Post tax-Xogħol (EU OSHA), il-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol u l-Fondazzjoni Ewropea għat-Taħriġ (ETF). Dawn il-ftehimiet jipprevedu il-konsultazzjoni bikrija dwar l-iżvilupp ta’ programm ta’ ħidma u huma kkumplimentati minn pjanijiet ta’ azzjoni annwali li jaqblu dwar aktar forom ta’ skambju u, fejn xieraq, attivitajiet konġunti. Dan jiżgura l-kumplimentarjetà tal-azzjonijiet u jippermetti li jinkisbu s-sinerġiji.

               1.6.Tul taż-żmien u impatt finanzjarju

               ◻Proposta/inizjattiva ta’ tul ta’ żmien limitat

               –◻
                     ◻Proposta/inizjattiva fis-seħħ mill-[JJ/XX]SSSS sal-[JJ/XX]SSSS

               –◻
                     ◻Impatt finanzjarju mill-SSSS sal-SSSS

               ⌧Proposta/inizjattiva ta’ tul ta’ żmien indefinit

               –Implimentazzjoni b’perjodu inizjali mill-SSSS sal-SSSS,

               –segwita b’operazzjoni sħiħa.

               1.7.Mod(i) ta’ tmexxija ppjanat(i)

               ◻Tmexxija diretta mill-Kummissjoni permezz ta’

               –◻
                     ◻aġenziji eżekuttivi

               ◻Tmexxija konġunta mal-Istati Membri

               ⌧Tmexxija indiretta billi l-kompiti tal-implimentazzjoni baġitarja jiġu ddelegati lil:

               ◻ organizzazzjonijiet internazzjonali u l-aġenziji tagħhom (iridu jiġu speċifikati);

               ◻il-BEI u l-Fond Ewropew tal-Investiment;

               ⌧korpi msemmija fl-Artikoli 208 u 209;

               ◻ korpi tal-liġi pubblika;

               ◻ korpi rregolati mil-liġi privata b’missjoni ta’ servizz pubbliku safejn dawn jipprovdu garanziji finanzjarji adegwati;

               ◻ korpi rregolati mil-liġi privata ta’ Stat Membru li jkunu fdati bl-implimentazzjoni ta’ sħubija pubblika privata u li jipprovdu garanziji finanzjarji adegwati;

               ◻ persuni fdati bl-implimentazzjoni ta’ azzjonijiet speċifiċi fil-PESK skont it-Titolu V tat-TUE, u identifikati fl-att bażiku rilevanti.

               Kummenti

                  Mhux applikabbli

               2.MIŻURI TAT-TMEXXIJA

               2.1.Regoli għall-monitoraġġ u r-rappurtar

               Speċifika l-frekwenza u l-kondizzjonijiet.

                  L-aġenziji kollha tal-UE jaħdmu skont sistema stretta ta’ monitoraġġ li tinvolvi koordinatur ta’ kontroll intern, is-Servizz tal-Awditjar Intern tal-Kummissjoni, il-Bord ta’ Governanza, il-Kummissjoni, il-Qorti tal-Awdituri u l-Awtorità Baġitarja. Is-sistema kif stabbilita fir-Regolament tat-Twaqqif tas-Cedefop se tkompli tapplika.

               2.2.Sistema tat-tmexxija u kontroll

               2.2.1.Riskju/i identifikat(i)

                  xejn

               2.2.2.Metodu(i) ta’ kontroll previst(i)

                  Mhux applikabbli

               2.3.Miżuri għall-prevenzjoni ta’ frodi u irregolaritajiet

               Speċifika l-miżuri ta’ prevenzjoni u protezzjoni eżistenti jew previsti.

                  L-Artikolu 24 tal-proposta jinkludi dispożizzjonijiet dwar il-ġlieda kontra l-frodi.

                  Is-Cedefop adotta l-Istrateġija Kontra l-Frodi tiegħu fit-22 ta’ Ottubru 2014, flimkien mal-Politika dwar il-prevenzjoni u t-tmexxija ta’ kunflitti ta’ interess fis-Cedefop. Mehmuża mal-istrateġija kontra l-frodi hemm proċedura interna dwar ir-rappurtar dwar l-irregolaritajiet, inkluż qafas ġuridiku u prinċipji bażiċi.

               3.STIMA TAL-IMPATT FINANZJARJU TAL-PROPOSTA/INIZJATTIVA

               3.1.Intestatura(i) tal-qafas finanzjarju pluriennali u tal-linja(i) baġitarja(i) tal-infiq affettwata(i)

               Linji baġitarji eżistenti

               Skont l-ordni tal-intestaturi tal-qafas finanzjarju pluriennali u tal-linji baġitarji.

                        Intestatura tal-qafas finanzjarju pluriennali

                        Linja baġitarja

                        Tip ta’
                        infiq

                        Kontribut

                        Intestatura 1A – Kompetittività għat-tkabbir u l-impjiegi

                        Diff./Mhux diff
                           18
                        .

                        mill-pajjiżi tal-EFTA
                           19

                        mill-pajjiżi kandidati
                           20

                        minn pajjiżi terzi

                        fis-sens tal-Artikolu 21(2)(b) tar-Regolament Finanzjarju

                        15 02 11 Ċentru Ewropew għall-Iżvilupp ta’ Taħriġ Vokazzjonali (Cedefop)

                        Diff.

                        IVA

                        LE

                        LE

                        IVA

               Linji baġitarji ġodda mitluba

               Skont l-ordni tal-intestaturi tal-qafas finanzjarju pluriennali u tal-linji baġitarji.

                        Intestatura tal-qafas finanzjarju pluriennali

                        Linja baġitarja

                        Tip ta’
                        infiq

                        Kontribut

                        Intestatura 1A – Kompetittività għat-tkabbir u l-impjiegi

                        Diff./Mhux diff.

                        mill-pajjiżi tal-EFTA

                        mill-pajjiżi kandidati

                        minn pajjiżi terzi

                        fis-sens tal-Artikolu 21(2)(b) tar-Regolament Finanzjarju

                        04 03 13 Ċentru Ewropew għall-Iżvilupp ta’ Taħriġ Vokazzjonali (Cedefop)

                        Diff.

                        IVA

                        LE

                        LE

                        IVA

               3.2.Stima tal-impatt fuq l-infiq

               L-impatt fuq l-infiq kif ippreżentat hawn taħt huwa konformi mal-Komunikazzjoni tal-Kummissjoni (2013)519.

               3.2.1.Sommarju tal-istima tal-impatt fuq l-infiq

               Miljuni ta’ EUR (sa tliet punti deċimali)

                        Intestatura tal-qafas finanzjarju
                        pluriennali

                        1A

                        Kompetittività għat-tkabbir u l-impjiegi

                        Iċ-Ċentru Ewropew għall-Iżvilupp ta’ Taħriġ Vokazzjonali (CEDEFOP)

                        2013

                        2014

                        2015

                        2016

                        2017

                        2018

                        2019

                        2020

                        TOTALI

                        • Approprjazzjonijiet operazzjonali

                        Numru tal-linja baġitarja

                        Impenji

                        (1)

                        17,434

                        17,434

                        17,434

                        17,434

                        17,434

                        17,434

                        17,783

                        18,138

                        123,091

                        Ħlasijiet

                        (2)

                        17,434

                        17,434

                        17,434

                        17,434

                        17,434

                        17,434

                        17,783

                        18,138

                        123,091

                        Numru tal-linja baġitarja

                        Impenji

                        (1a)

                        Ħlasijiet

                        (2a)

                        Approprjazzjonijiet ta’ natura amministrattiva ffinanzjati mill-pakkett ta’ programmi speċifiċi
                           21

                        mhux applikabbli

                        mhux applikabbli

                        mhux applikabbli

                        mhux applikabbli

                        mhux applikabbli

                        mhux applikabbli

                        mhux applikabbli

                        mhux applikabbli

                        Numru tal-linja baġitarja

                        (3)

                        Approprazzjonijiet TOTALI
                        għal Ċentru Ewropew għall-Iżvilupp ta’ Taħriġ Vokazzjonali (CEDEFOP)

                        Impenji

                        =1+1a +3

                        17,434

                        17,434

                        17,434

                        17,434

                        17,434

                        17,434

                        17,783

                        18,138

                        123,091

                        Ħlasijiet

                        =2+2a

                        +3

                        17,434

                        17,434

                        17,434

                        17,434

                        17,434

                        17,434

                        17,783

                        18,138

                        123,091

               3.2.2.Stima tal-impatt fuq ir-riżorsi umani tas-Cedefop

               3.2.2.1.Sommarju

               –◻
                     ◻Il-proposta/inizjattiva ma teħtieġx l-użu ta’ approprjazzjonijiet ta’ natura amministrattiva

               –⌧
                     ⌧Il-proposta/inizjattiva teħtieġ l-użu ta’ approprjazzjonijiet ta’ natura amministrattiva, kif spjegat hawn taħt:

               Miljuni ta’ EUR (sa tliet punti deċimali)

                        2016

                        2017

                        2018

                        2019

                        2020

                        TOTALI

                        Uffiċjali (Gradi AD u AST totali)

                        16

                        15

                        14

                        14

                        14

                        Persunal b’kuntratt

                        25

                        25

                        25

                        25

                        25

                        Persunal temporanju

                        78

                        77

                        77

                        77

                        77

                        Esperti Nazzjonali Sekondati

                        4

                        4

                        4

                        4

                        4

                        TOTALI

                        123

                        121

                        120

                        120

                        120

               3.2.2.2.L-istima tar-rekwiżiti tar-riżorsi umani għad-DĠ prinċipali

               –◻
                     ◻Il-proposta/inizjattiva ma teħtieġx l-użu ta’ riżorsi umani

               –⌧
                     ⌧Il-proposta/inizjattiva teħtieġ l-użu ta’ riżorsi umani, kif spjegat hawn taħt:

                        2016

                        2017

                        2018

                        2019

                        2020

                        Pożizzjonijiet fil-pjan ta’ stabbiliment (uffiċjali u persunal temporanju)

                        XX 01 01 01 (Kwartieri ġenerali u l-Uffiċċji tar-Rappreżentanza tal-Kummissjoni)

                        1.5

                        1.5

                        1.5

                        1.5

                        1.5

                        XX 01 01 02 (Delegazzjonijiet)

                        XX 01 05 01 (Riċerka indiretta)

                        10 01 05 01 (Riċerka diretta)

                        • Persunal estern ((f’Unità Ekwivalenti għal ingaġġ full-time: FTE)
                           22

                        XX 01 02 01 (AC, END, INT mill-“finanzjament globali”)

                        XX 01 02 02 (AC, AL, END, INT u JED fid-Delegazzjonijiet)

                        XX 01 04 ss
                           23

                        - fil-Kwartieri Ġenerali
                           24

                        - fid-Delegazzjonijiet

                        XX 01 05 02 (AC, END, INT – Riċerka indiretta)

                        10 01 05 02 (AC, END, INT – Riċerka diretta)

                        Linji baġitarji oħrajn (speċifika)

                        TOTALI

               Ir-riżorsi umani meħtieġa se jiġu ssodisfati bil-persunal mid-DĠ li diġà jkunu assenjati għat-tmexxija tal-azzjoni u/jew li ġew ridistribwiti fid-DĠ, flimkien, jekk ikun neċessarju, ma’ kwalunkwe allokazzjoni addizzjonali li tista’ tingħata lid-DĠ ta’ tmexxija skont il-proċedura annwali ta’ allokazzjoni u fid-dawl tar-restrizzjonijiet baġitarji.

               Deskrizzjoni tal-kompiti li jridu jitwettqu:

                        Uffiċjali u persunal temporanju

                        Koordinazzjoni u rappreżentazzjoni tal-pożizzjoni tal-Kummissjoni lejn l-Aġenzija.

                        Persunal estern

               3.2.3.Kompatibbiltà mal-qafas finanzjarju pluriennali attwali

               –⌧
                     ⌧Il-proposta/inizjattiva hija kompatibbli mal-qafas finanzjarju pluriennali attwali.

               –◻
                     ◻Il-proposta/inizjattiva se teħtieġ programmazzjoni mill-ġdid tal-intestatura rilevanti fil-qafas finanzjarju pluriennali.

                  Spjega liema programmazzjoni mill-ġdid hija meħtieġa, billi tispeċifika l-linji baġitarji kkonċernati u l-ammonti korrispondenti.

               –◻
                     ◻Il-proposta/inizjattiva teħtieġ applikazzjoni tal-istrument ta’ flessibbiltà jew reviżjoni tal-qafas finanzjarju pluriennali
                  25
               .

                  Spjega dak li huwa meħtieġ, billi tispeċifika l-intestaturi u l-linji baġitarji kkonċernati u l-ammonti korrispondenti.

               3.2.4.Kontribuzzjonijiet ta’ partijiet terzi

               –Il-proposta/inizjattiva ma tipprevedix il-kofinanzjament minn partijiet terzi

               –Il-proposta/inizjattiva tipprevedi l-istima ta’ kofinanzjament ta’ hawn taħt:

               EUR

                        2017

                        2018

                        2019

                        2020

                        il-kontribuzzjonijiet tan-Norveġja u tal-Iżlanda

                        475 949

                        475 949

                        485 480

                        495 170

                        TOTAL tal-approprjazzjonijiet kofinanzjati

                        475 949

                        475 949

                        485 480

                        495 170

               3.3.Stima tal-impatt fuq id-dħul

               –⌧
                     ⌧Il-proposta/inizjattiva ma għandha l-ebda impatt finanzjarju fuq id-dħul.

               –◻
                     ◻Il-proposta/inizjattiva għandha l-impatt finanzjarju li ġej:

               –◻
                     ◻fuq ir-riżorsi proprji

               –◻
                     ◻fuq dħul mixxellanju

               Miljuni ta’ EUR (sa tliet punti deċimali)

                        Linja baġitarja tad-dħul:

                        Approprjazzjonijiet disponibbli għas-sena finanzjarja attwali

                        Impatt tal-proposta/inizjattiva
                           26

                        Sena
                        N

                        Sena
                        N+1

                        Sena
                        N+2

                        Sena
                        N+3

                        Niżżel kemm hemm bżonn snin biex turi t-tul ta’ żmien kemm idum l-impatt (ara l-punt 1.6)

                        Artikolu ………….

               Għal dħul “assenjat” mixxellanju, speċifika l-linja(i) baġitarja(i) tal-infiq affettwata(i).

                  […]

               Speċifika l-metodu għall-kalkolu tal-impatt fuq id-dħul.

                  […]

                     (1)
                  Inkluż il-qafas strateġiku ET 2020 għall-kooperazzjoni Ewropea fl-edukazzjoni u t-taħriġ, li dan l-aħħar ġew aġġornati bir-Rapport Konġunt tal-2015 u l-proċess ta’ Copenhagen li jrawwem il-kooperazzjoni Ewropea fl-edukazzjoni u t-taħriġ vokazzjonali

                     (2)
                  Kif stipulat reċentement fl-Aġenda Ġdida għall-Ħiliet għall-Ewropa: Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni (COM(2016) 381/2).

                     (3)
                  ĠU

                     (4)
                  ĠU

                     (5)
                  Ir-Regolament (KEE) tal-Kunsill Nru 337/75 tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali (ĠU L 039, 13.2.1975, p.1).

                     (6)
                  Ir-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (ĠU L 328, 7.12.2013, p. 42).

                     (7)
                  Ir-Regolament tal-Kunsill (KEE, Euratom, KEFA) Nru 259/68 (ĠU L 56, tas-4.3.1968, p. 1).

                     (8)
                  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).

                     (9)
                  Ir-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (ĠU L 328, 7.12.2013, p. 42).

                     (10)
                  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).

                     (11)
                  Ir-Regolament (KE) Nru 1073/1999 tal-Parlament Ewropew u tal-Kunsill tal-25 ta’ Mejju 1999 dwar investigazzjonijiet immexxija mill-Uffiċċju Ewropew Kontra l-Frodi (OLAF) (ĠU L 136, 31.5.1999, p. 1).

                     (12)
                  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).

                     (13)
                  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).

                     (14)
                  ABM: tmexxija bbażata fuq l-attività; ABB: ibbaġitjar ibbażat fuq l-attività.

                     (15)
                  Kif imsemmi fl-Artikolu 54(2)(a) jew (b) tar-Regolament Finanzjarju.

                     (16)
                  Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni (COM(2016) 381/2).

                     (17)

                     http://www.cedefop.europa.eu/en/content/final-report-external-evaluation-cedefop-9-december-2013

                     (18)
                  Diff. = Approprjazzjonijiet differenzjati / Mhux diff. = Approprjazzjonijiet mhux differenzjati.

                     (19)
                  EFTA: Assoċjazzjoni Ewropea tal-Kummerċ Ħieles.

                     (20)
                  Pajjiżi kandidati u, fejn applikabbli, pajjiżi kandidati potenzjali mill-Balkani tal-Punent.

                     (21)
                  Għajnuna teknika u/jew amministrattiva u infiq b’appoġġ għall-implimentazzjoni ta’ programmi u/jew azzjonijiet tal-UE (dawk li kienu linji “BA”), riċerka indiretta, riċerka diretta.

                     (22)
                  AC = Persunal b’Kuntratt; AL = Persunal Lokali; END = Espert Nazzjonali Sekondat; INT = Persunal tal-Aġenzija; JED = Esperti Żgħażagħ f’Delegazzjonijiet.

                     (23)
                  Sottolimitu għall-persunal estern kopert mill-approprjazzjonijiet operazzjonali (dawk li kienu linji “BA”).

                     (24)
                  Essenzjalment għall-Fondi Strutturali, il-Fond Agrikolu Ewropew għall-Iżvilupp Rurali (FAEŻR) u l-Fond Ewropew għas-Sajd (FES).

                     (25)
                  Ara l-Artikoli 11 u 17 tar-Regolament tal-Kunsill (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020.

                     (26)
                  Fir-rigward ta’ riżorsi proprji tradizzjonali (dazji doganali, imposti fuq iz-zokkor), l-ammonti indikati għandhom ikunu ammonti netti, jiġifieri ammonti gross wara tnaqqis ta’ 25 % għall-ispejjeż ta’ ġbir.